എന്റെ ഉപാസന || Ente Upasana: November 2013\n“Cittam exists; not the objects perceptible to the visual cognition. Through objects, visually cognized, cittam manifests itself in body, in one’s objects of (daily) enjoyments, in residence (etc.). It is called Alaya of men”\n--- Lankavatara Sutra.\nഎതിർവശത്തെ കസേരയിലേക്കു വിരൽചൂണ്ടി ഡോക്ടർ പറഞ്ഞു.\nഭദ്രൻ ഇരുന്നു. മുറിയിലെമ്പാടും നോക്കി. ചുമരിൽ തലച്ചോറിന്റെ വിവിധ പോസുകളിലുള്ള വലിയ ഫോട്ടോകൾ ഒട്ടിച്ചിരിക്കുന്നു. മുറിയുടെ മൂലയിൽ ഒരു വാഷിങ്ങ് ബേസിൻ. ഡോക്ടറുടെ മേശയ്ക്കു അരികിൽ, ചുമരിനോടു ചേർന്നു ഒരു അലമാര. അതിൽ നിരവധി പുസ്തകങ്ങൾ ലംബമായി അടുക്കിവച്ചിരിക്കുന്നു. കട്ടിയുള്ള പുസ്തകങ്ങളുടെ പേരുകൾ എളുപ്പത്തിൽ വായിക്കാം. അലമാരയുടെ മുൻഭാഗം നിരക്കിനീക്കാവുന്ന ചില്ലാണ്. ചില്ലിൽ ഒരു വ്യക്തിയുടെ ദീർഘചതുരത്തിലുള്ള ചിത്രം പതിച്ചിട്ടുണ്ട്. ചിത്രത്തിനു താഴെ എഴുതിയിരിക്കുന്ന വ്യക്തിയുടെ പേര് ചെറിയ അക്ഷരത്തിലായതിനാൽ ഭദ്രനു വായിക്കാൻ കഴിഞ്ഞില്ല.\nഡോക്ടർ ഭദ്രനെ സസൂക്ഷ്മം നിരീക്ഷിക്കുകയായിരുന്നു. പരിശോധന തുടങ്ങാൻ അദ്ദേഹം ഒട്ടും തിരക്ക് കാണിച്ചില്ല. മുറിയിൽ എല്ലായിടത്തും നോക്കി തൃപ്തനായ ശേഷം ഭദ്രൻ ഡോക്ടർക്കു അഭിമുഖമായി കസേരയിൽ നേരെയിരുന്നു.\nഭദ്രന്റെ കണ്ണുകളിൽ കൂർപ്പിച്ചുനോക്കി ഡോക്ടർ മേശപ്പുറത്തു കിടന്നിരുന്ന ഒരു പേനയെടുത്തു. അതു കൈവിരലുകളിൽ തെരുപ്പിടിച്ചുകൊണ്ടു സാവധാനം കണ്ണിമകൾ അടച്ചു. ഡോക്ടർക്കു അനക്കമില്ലെന്നു കണ്ട് ഭദ്രൻ ആശ്ചര്യപ്പെട്ടു. ഒരു മിനിറ്റ് കഴിഞ്ഞു. ഡോക്ടർ പൊടുന്നനെ കണ്ണുതുറന്നു ഭദ്രനോടു ഉച്ചത്തിൽ ചോദിച്ചു.\nഭദ്രൻ പൊട്ടിച്ചിരിച്ചു. “ഹഹഹഹഹ”\nമനോരോഗവിദഗ്ദരുടെ രീതികൾ ഭദ്രനു പരിചിതമല്ലായിരുന്നു. മറുപടിയിൽ അദ്ദേഹം അല്പം നർമ്മം കലർത്തി. “ഹഹഹ. ഇല്ല സാറേ. തീർച്ചയായും ഇല്ല. പക്ഷേ അവൾക്കെന്നെ സംശയമുണ്ടെന്നു തോന്നുന്നു”\nഭദ്രൻ ചിരിക്കുന്നത് ഡോക്ടർ തരിമ്പും കാര്യമാക്കിയില്ല. ഒരുപാട് ചിരിക്കുന്നവരെ അദ്ദേഹം കണ്ടിട്ടുണ്ടായിരുന്നു. ഡോക്ടർ വീണ്ടും ചോദിച്ചു.\nഭദ്രൻ ഇല്ലെന്നു തലയാട്ടി.\n“നാട്ടിൽ ആരെയെങ്കിലും സംശയമുണ്ടോ?”\n“അതൊന്നും ഇല്ല സാർ”\n“എന്താണ് താങ്കളുടെ പേര്?” ഡോക്ടർ വിഷയം മാറ്റിയപോലെ ഭദ്രനു തോന്നി\n“താങ്കളുടെ കൂടെ ആരെങ്കിലും വന്നിട്ടുണ്ടോ?”\nഭദ്രൻ അമ്പരന്നു. “എന്തിന്?”\n“ഇല്ല സാർ. സഹായിയുടെ ആവശ്യമുണ്ടെന്നു തോന്നിയില്ല”\nഡോക്ടർ മനോരോഗ വിദഗ്ദന്റെ പടം പൊഴിച്ചു കളഞ്ഞു.. “എങ്കിൽ മിസ്റ്റർ ഭദ്രൻ, പറയൂ. എന്തിനാണ് എന്നെക്കാണാൻ വന്നത്? എന്താണ് താങ്കളുടെ മനസ്സിനെ അലട്ടുന്നത്?”\nഭദ്രൻ വിഷയം അവതരിപ്പിക്കാൻ തയ്യാറെടുത്തു. ആമുഖമായി പറഞ്ഞു. “സാർ, എനിക്കു പ്രാന്ത് ഇല്ല. മനസ്സിനെ എന്തെങ്കിലും അലട്ടുന്നതായി പറയാമോ എന്നും അറിയില്ല.”\nഡോക്ടർ പറഞ്ഞു. “ഇനി അഥവാ പ്രാന്തുണ്ടെങ്കിലും കുഴപ്പമില്ല. Every genius is akin toamad man എന്നാണ് പറച്ചിൽ”\n“ഓ…. ഞാൻ അതിലൊന്നും വിശ്വസിക്കുന്നില്ല സാർ”\n“എങ്കിൽ ഇന്നുമുതൽ വിശ്വസിച്ചോളൂ. നമുക്കു ചുറ്റും നാം കാണുന്നവരെല്ലാം ഒരേ മാനസിക നിലയുള്ളവരല്ല. എല്ലാവരിലും ഏറിയും കുറഞ്ഞും മാഡ്‌നെസ്സ് ഉണ്ട്. നൂറ് വിഷയങ്ങളിൽ സ്ഥിതപ്രജ്ഞനായ ഒരു വ്യക്തി ചിലപ്പോൾ ഒരേയൊരു വിഷയത്തിൽ മാഡ്‌നെസ്സിന്റെ അംശം കാണിച്ചേക്കാം. അതൊരു പരിധിയ്ക്കു മുകളിൽ പോകുമ്പോഴാണ് മനോരോഗവിദഗ്ദനെ കാണേണ്ടി വരുന്നത്…”\nഡോക്ടർ കൂട്ടിച്ചേർത്തു. “ലോകത്തിലെ ഏറ്റവും ബുദ്ധിമുട്ടുള്ള പണിയാണ് മനസ്സിനെ പരിശോധിക്കുകയെന്നത്”\nഭദ്രൻ പറഞ്ഞു. “മനസ്സിനെ പരിശോധിക്കുന്നു എന്നു കേൾക്കുമ്പോൾ അതൊരു മാതിരി തട്ടിപ്പുപോലെ തോന്നുന്നു. ഒരു മനസ്സിനെ മറ്റൊരു മനസ്സ് പരിശോധിക്കുക എന്നു പറഞ്ഞാൽ അതിലൊരു കള്ളത്തരം ഇല്ലേ?”\nഡോക്ടർ നിഷേധിച്ചു. “നോ മിസ്റ്റർ ഭദ്രൻ. രോഗിയുടെ ഭൂതകാലം, പെരുമാറ്റം, അതുപോലുള്ള കുറേ ഡീറ്റെയിൽസ് വച്ചു മനസ്സിനു പ്രശ്നമുണ്ടോയെന്നു നിർണയിക്കാവുന്നതാണ്. ചില അവസരങ്ങളിൽ ഇത്തരം നിർണയങ്ങൾ തോറ്റുപോകാറുണ്ടാകാം. പക്ഷേ അത് ഇൻപുട്ടിന്റെ അപര്യാപ്തത മൂലമാണ്”\n“ഇൻപുട്ടിന്റെ അപര്യാപ്തത മൂലമാണെന്നു വിശ്വസിക്കുന്നു, എന്നതല്ലേ കൂടുതൽ ശരി” ഭദ്രൻ ഗൂഢസ്മിതം തൂകി.\nഡോക്ടർ താടി ചൊറിഞ്ഞു. “അങ്ങനേയും പറയാം. ഡാറ്റ ഇല്ലാത്തപ്പോൾ ഡോഗ്മ ചെറിയ പങ്ക് വഹിക്കുന്നുണ്ട് എന്നല്ലേ.....”\nഒന്നു നിർത്തിയശേഷം ഡോക്ടർ ഓർമപ്പെടുത്തി. “അപ്പോൾ ഭദ്രന്റെ പ്രശ്നം പറഞ്ഞില്ല”\n“ഞാനതിലേക്കു കടക്കാൻ പോവുകയായിരുന്നു” ഭദ്രൻ തുടർന്നു.\n“ഒരു ആറുമാസം മുമ്പാണ് എല്ലാത്തിന്റേയും ആരംഭം. ഞാൻ ട്രെയിനിൽ യാത്ര ചെയ്യുകയാണ്. തൃശൂരിൽ നിന്നു തിരുവനന്തപുരം വരെ. പകൽ സമയത്ത്, പരശുറാമിൽ. തൃശൂരിൽനിന്നു കയറുമ്പോൾ തിരക്കുണ്ടായിരുന്നെങ്കിലും ഒരുമണിക്കൂർ കഴിഞ്ഞപ്പോൾ എനിക്കു സീറ്റ് കിട്ടി. നാലുപേർക്കു ഇരിക്കാവുന്ന സീറ്റിന്റെ ജനലിനു അടുത്തുള്ള സീറ്റ്. കാഴ്ചകൾ കണ്ടിരിക്കാം. എനിക്കു സന്തോഷമായി. ഞാൻ ചെരുപ്പഴിച്ച് സീറ്റിനു താഴേക്കു തള്ളിവച്ചു. പുസ്തകം വായിച്ചും പാട്ടുകേട്ടും സമയം പോക്കി. ആറു മണിക്കൂറിനുള്ളിൽ തിരുവന്തപുരത്തു എത്തി. എല്ലാവരും ഇറങ്ങാൻ തുടങ്ങി. കമ്പാർട്ട്മെന്റിലെ തിരക്ക് കുറഞ്ഞു. ഞാൻ ചെരുപ്പിനായി കാലുകൊണ്ടു സീറ്റിനടിയിൽ പരതി. പക്ഷേ ചെരുപ്പ് കിട്ടിയില്ല. ആരെങ്കിലും ബാഗ് സീറ്റിനടിയിൽ തിരുകിയെങ്കിൽ ചെരുപ്പിന്റെ സ്ഥാനം മാറിയിരിക്കുമെന്നു ഊഹിച്ചു. ഞാൻ എഴുന്നേറ്റു നിലത്തു മുട്ടുകുത്തി കുനിഞ്ഞു, സീറ്റിനടിയിൽ നോക്കി. അപ്പോൾ മൂലയിൽ ഒരുജോടി ചെരുപ്പ് കിടക്കുന്നത് ഞാൻ കണ്ടു. അതെന്റെ ചെരുപ്പല്ലായിരുന്നു. എന്റെ ചെരുപ്പ് ആരോ അടിച്ചുമാറ്റി. വേറെ വഴിയില്ലാത്തതിനാൽ ഞാൻ ആ ചെരുപ്പ് ധരിച്ചു ട്രെയിനിൽനിന്നു ഇറങ്ങി”\nഡോക്ടർ നിരാശനായി. “ഭദ്രൻ, ഇതിലെവിടെയാണ് അസ്വാഭാവികത ദർശിച്ചത്?”\n“സീറ്റിനടിയിലാണ് സാർ അസ്വാഭാവികത കണ്ടത്. മുട്ടുകുത്തി കുനിഞ്ഞു, ചെരുപ്പിനായി പരതിയപ്പോൾ ഞാൻ ഞെട്ടിപ്പോയി. എന്റേതല്ലാത്ത ഒരു ജോടി ചെരുപ്പ് മൂലയിൽ കിടക്കുന്നത് കണ്ടതിനാലല്ല. മറിച്ച് ആ സീൻ…. അത്തരമൊരു ജോടി ചെരുപ്പ് ട്രെയിൻസീറ്റിന്റെ അടിയിൽ കിടക്കുന്ന ആ സീൻ ഞാൻ മുമ്പ് എപ്പോഴോ കണ്ടിട്ടുണ്ടെന്നു മനസ്സിൽ തോന്നി. ഡോക്ടർ സാർ, സത്യമായും സീറ്റിനു അടിഭാഗവും, അതേ പോസിൽ കിടക്കുന്ന ആ ചെരുപ്പുകളും ഞാൻ മുമ്പ് കണ്ടിട്ടുണ്ട്. പക്ഷേ എന്നാണെന്നു ഓർക്കുന്നില്ല. ഒരു സ്റ്റിൽ ഫോട്ടോ പോലെ ആ സീൻ എന്റെ ഉള്ളിലുണ്ടായിരുന്നു. ഭൂതകാലത്തിലെ ഒരു ഫ്ലാഷ്ബാക്ക് വർത്തമാന കാലത്തെത്തി, എനിക്കു മുന്നിൽ മൂന്നുനിമിഷം നിശ്ചലദൃശ്യമായി നിന്ന്, പിന്നെ ഓടിമറഞ്ഞ പോലെയാണ് തോന്നിയത്. വെറും മൂന്നേ മൂന്ന് നിമിഷം മാത്രമേ ഫ്ലാഷ്ബാക്ക് മനസ്സിൽ തങ്ങിനിന്നുള്ളൂ. പിന്നെ മാഞ്ഞു പോയി”\nഡോക്ടർ ചോദിച്ചു. “മിസ്റ്റർ ഭദ്രൻ എത്ര തവണ ട്രെയിനിൽ കയറിയിട്ടുണ്ട്?”\n“കുറച്ചു തവണ. പക്ഷേ ഒരിക്കലും അതേപോലെ മുട്ടുകുത്തി കുനിഞ്ഞു സീറ്റിനു അടിഭാഗം വീക്ഷിച്ചിട്ടില്ല.”\n“പക്ഷേ എനിക്കു തോന്നുന്നത് താങ്കൾ സീറ്റിനു അടിഭാഗം ഇതിനുമുമ്പും കണ്ടിട്ടുണ്ട് എന്നാണ്. അതിന്റെ ഓർമ്മ ഫ്ലാഷ്ബാക്ക് അടിച്ചതാകാം”\n“സാർ, അവിടെ ഒരു വ്യത്യാസം ഉണ്ട്. ഫ്ലാഷ്ബാക്ക് വെറുതെ ഓർക്കുന്ന പോലെയല്ല എനിക്കു തോന്നിയത്. മറിച്ച് ഫ്ലാഷ്‌ബാക്കിൽ ഞാൻ ജീവിക്കുന്ന പോലെയാണ് തോന്നിയത്”\nഡോക്‌ടർ കുറച്ചുനേരം കണ്ണടച്ചു ചിന്തിച്ചിട്ടു വീണ്ടും ചോദിച്ചു. “ഭദ്രൻ സീറ്റിനു അടിയിലേക്കു രണ്ടാമതും നോക്കിയോ? അപ്പോൾ സാമ്യം തോന്നിയോ?”\n“ഉവ്വ്. ഞാൻ രണ്ടാമതും നോക്കി. പക്ഷേ അപ്പോൾ സീറ്റിനടിഭാഗം മുമ്പ് കണ്ടിട്ടുള്ളതായി തോന്നിയില്ല. ആദ്യത്തെ തവണ നോക്കിയപ്പോഴും 2-3 നിമിഷത്തേക്കു മാത്രമേ ഈ രംഗം മുൻപ് കണ്ടിട്ടുണ്ടല്ലോ എന്നു മനസ്സിൽ മിന്നിയുള്ളൂ. അതിനുശേഷം ആ ചിന്ത മാഞ്ഞുപോയി”\nഡോക്ടർ ഇരുത്തി മൂളി. “ഉം… പിന്നെ?”\n“പിന്നെ വീണ്ടും ഇതുപോലെ ചില സീനുകൾ കാണുമ്പോൾ ഈ രംഗം മുമ്പ് കണ്ടിട്ടുണ്ടെന്നു മനസ്സിൽ മിന്നും. ദിവസത്തിൽ ഒരു തവണയെങ്കിലും ഇങ്ങിനെ കാണും. അപ്പോഴാണ് ഡോക്ടറെ ഒന്നു കാണാമെന്നു തീരുമാനിച്ചത്”\nഡോക്ടർ ആവശ്യപ്പെട്ടു. “ഇതുപോലുള്ള മറ്റൊരു സംഭവം കൂടി പറയാമോ, മിസ്റ്റർ ഭദ്രൻ”\n“പിന്നെന്താ. രണ്ടാഴ്ചമുമ്പ് ബാംഗ്ലൂരിൽ പോകേണ്ടിവന്നു. ഒരു ദിവസം അവിടത്തെ ബസിൽ യാത്രചെയ്യുമ്പോൾ ബസ് ഒരു ബസ്‌സ്റ്റോപ്പിൽ നിർത്തി. കുറച്ചു തൊഴിലാളികൾ മൺവെട്ടികളും ഇരുമ്പുപണി സാമഗ്രികളുമായി ബസിൽ കയറി. അപ്പോൾ ഇതുപോലെ കുറേ തൊഴിലാളികൾ ബസിൽ കയറുന്ന സീൻ മുമ്പ് കണ്ടിട്ടുള്ളതായി മനസ്സിൽ മിന്നി”\n“തൊഴിലാളികൾ ബസിൽ യാത്രചെയ്യുന്നത് പതിവല്ലേ മിസ്റ്റർ ഭദ്രൻ. താങ്കൾ മുമ്പ് ഇതുപോലുള്ളവരെ കണ്ടിട്ടുണ്ടാകാമല്ലോ”\nഭദ്രൻ അതിനുള്ള സാധ്യത നിഷേധിച്ചു. “ഇല്ല സാറേ ഒട്ടുമില്ല. കാരണം ഈ സംഭവം നടക്കുന്നത് ബാംഗ്ലൂരിലാണ്. എന്റെ ആദ്യത്തെ വിസിറ്റ്. തൊഴിലാളികളാണെങ്കിൽ കൈലിമുണ്ടല്ല ഉടുത്തിരുന്നത്. ഒരു പ്രത്യേകതരം വസ്ത്രധാരണം. പൈജാമ പോലെ ഒന്ന്. ഞാൻ അത്തരക്കാരെ ആദ്യമായാണ് കാണുന്നത്”\nഡോക്ടർ വിട്ടില്ല. “താങ്കളുടെ വീട്ടിൽ ടിവി ഉണ്ടോ?”\nഭദ്രൻ സമ്മതിച്ചു. “ഉണ്ടല്ലോ സാർ”\n“അപ്പോൾ സിനിമയിലോ മറ്റോ ഇത്തരം സീനുകൾ കണ്ടിട്ടുണ്ടാകും. പ്രത്യേകിച്ചും ഹിന്ദി സിനിമകളിൽ”\n“അങ്ങിനെയല്ല സാർ കാര്യങ്ങൾ. ബാംഗ്ലൂരിൽ മാത്രമുള്ള ബിഎംടിസി ബസുള്ള ഒരു സിനിമയും ഞാൻ ഇന്നേവരെ കണ്ടിട്ടില്ല. കൂടാതെ ഇതേ സീൻ വീണ്ടും കണ്ടപ്പോൾ ഫ്ലാഷ്‌ബാക്ക് അടിച്ചുമില്ല”\n“ഓ ഐസി…” ഡോക്ടർ നിശബ്ദനായി. കാര്യങ്ങൾ വിശകലനം ചെയ്യാൻ കുറച്ചുനേരം ചിന്തിക്കണമെന്നു ഡോക്ടർക്കു തോന്നി. ആ ഇംഗിതം മനസ്സിലാക്കിയിട്ടെന്ന പോലെ ഭദ്രൻ മിണ്ടാതിരുന്നു. രണ്ടുമിനിറ്റ് കടന്നുപോയി. ഡോക്ടർ അദ്ദേഹമിരുന്ന വലിയ കസേരയിൽ പിന്നോട്ടു ചാഞ്ഞു. കൈകൾ രണ്ടും തലയ്ക്കുപിന്നിൽ പിണച്ചുവച്ചു. അപ്പോൾ അത്രനേരം അനക്കമില്ലാതെ, ഡോക്ടർ സംഭാഷണം തുടരുന്നതും കാത്തിരുന്ന ഭദ്രൻ ചാടിയെഴുന്നേറ്റു. ഡോക്ടർക്കു നേരെ വിരൽ ചൂണ്ടി ഉറക്കെ പറഞ്ഞു.\n“ഇതുതന്നെ… ഇതുതന്നെ സാർ. ഈ രംഗവും ഞാൻ മുമ്പ് കണ്ടിട്ടുണ്ട്”\nഡോക്ടർ അമ്പരന്നു. “പക്ഷേ ഇത് നമ്മുടെ ആദ്യത്തെ കൂടിക്കാഴ്ചയാണല്ലോ!”\nഭദ്രൻ അതെയെന്നു തലയാട്ടി. പക്ഷേ ഡോക്ടറുടെ മനസ്സിൽ മറ്റൊരു ചിന്ത ഉദിച്ചു.\n“ഒരുപക്ഷേ എന്നെപ്പോലെ തടിയും ആകാരവുമുള്ള മറ്റൊരാളെ ഭദ്രൻ കണ്ടിട്ടുണ്ടാകും. പിന്നെ ആളുകൾ പിന്നോട്ടു ചാഞ്ഞ്, കൈകൾ പിണച്ചുവയ്ക്കുന്നത് സർവ്വസാധാരണമല്ലേ”\nഭദ്രൻ നിഷേധിച്ചു. “സാറേ, സാർ പറയുന്നതൊന്നും ശരിയല്ല. സാറിന്റെ ഒരു നിഗമനം പൂർണമായും തെറ്റാണ്. സാർ ഡോക്ടർ ആയതിനാലാണ് ഞാനിതു മുമ്പ് തുറന്നു പറയാതിരുന്നത്. പക്ഷേ ഇപ്പോൾ പറയട്ടെ, സാറിന്റെ ഒരു നിഗമനം പൂർണമായും തെറ്റാണ്”\nതന്റെ അവകാശവാദത്തിൽ അല്പം സംശയം തോന്നിയതിനാൽ, ഭദ്രൻ ഡോക്ടറോടു ആവശ്യപ്പെട്ടു.\n“സാർ ഒന്നുകൂടി കസേരയിൽ മുമ്പത്തേപ്പോലെ പിന്നോട്ടു ചാഞ്ഞിരുന്നേ. ഞാൻ നോക്കട്ടെ”\nഡോക്ടർ അനുസരിച്ചു. സാധാരണ ചെയ്യാറുള്ള അതേഭാവത്തിൽ കസേരയിൽ ചാഞ്ഞു. കൈകൾ തലക്കു പിന്നിൽ പിണച്ചുവച്ചു. പക്ഷേ അതുകണ്ടിട്ടും ഭദ്രനിൽ ഭാവമാറ്റം ഉണ്ടായില്ല. ഡോക്ടർ ആശയക്കുഴപ്പത്തിലായി. മുമ്പ് ചെയ്ത അതേപോലെയാണല്ലോ താൻ കസേരയിൽ ചാഞ്ഞത്. എന്നിട്ടെന്തേ ഭദ്രനിൽ ഭാവമാറ്റം ഉണ്ടായില്ല? ഇതേ രംഗം മുമ്പ് കണ്ടിട്ടുണ്ടെന്നു വിളിച്ചു പറഞ്ഞില്ല?\nഭദ്രൻ ഡോക്ടറോടു നടിക്കുന്നത് മതിയെന്നു പറഞ്ഞു. തുടർന്നു താനെത്തിയ നിഗമനം അവതരിപ്പിച്ചു.\n“ഡോക്ടർ സാർ, ചില രംഗങ്ങൾ കാണുമ്പോൾ എന്നിൽ ഇതു മുമ്പ് കണ്ടിട്ടുണ്ടല്ലോ എന്ന തോന്നൽ ഉളവാകുന്നില്ലേ. അതിൽ ഡോക്ടർ കരുതുന്നപോലെ എന്റെ ഓർമ്മയ്ക്കോ, ഓർമ്മശക്തിയ്ക്കോ യാതൊരു പങ്കുമില്ല. ഓർമ്മയിൽ സംഭരിച്ചിരിക്കുന്ന ഫ്ലാഷ്ബാക്ക് രംഗത്തിനല്ല തൽസമയ ദൃശ്യവുമായി സാമ്യം തോന്നുന്നത്. ചുരുക്കിപ്പറഞ്ഞാൽ, സാമ്യമുള്ള സീനുകൾ ഞാനെന്റെ ജീവിതത്തിൽ ഇന്നുവരെ കണ്ടിട്ടേയില്ല”\n“എന്തുകൊണ്ടാണ് മിസ്റ്റർ ഭദ്രൻ ഇങ്ങിനെ പറയുന്നത്?”\n“എന്റെ ഓർമയിലുള്ള രംഗത്തിനാണ് തൽസമയ ദൃശ്യവുമായി സാമ്യമെങ്കിൽ, തൽസമയ ദൃശ്യം കാണുമ്പോഴെല്ലാം ഓർമയിലെ രംഗവും മിന്നിമറയേണ്ടതല്ലേ”\nഡോക്ടർ പറഞ്ഞു. “അതെ. അങ്ങിനെ സംഭവിക്കേണ്ടതാണ്”\nഭദ്രൻ പറഞ്ഞു. “പക്ഷേ ഇക്കാര്യത്തിൽ അങ്ങിനെ വരുന്നില്ല. കൂടിയാൽ മൂന്നു നിമിഷത്തേക്കു മാത്രമേ തൽസമയരംഗത്തിനു മനസ്സിലെ രംഗവുമായി സാമ്യം, അല്ലെങ്കിൽ കണക്ഷൻ, വരുന്നുള്ളൂ. അതിനുശേഷം എല്ലാം സാധാരണ പോലെയാണ്”\nഭദ്രൻ തുടർന്നു. “കുറച്ചുമുമ്പ് സാർ കസേരയിൽ പിന്നോട്ടു ചാഞ്ഞ് കൈകൾ തലയ്ക്കു പിന്നിൽ പിണച്ചുവച്ചപ്പോൾ, ആ രംഗത്തിനു മനസ്സിലെ ഫ്ലാഷ്‌ബാക്ക് രംഗവുമായി കണക്ഷൻ ഉണ്ടായിരുന്നു. മൂന്നു നിമിഷത്തിനു ശേഷം പ്രസ്തുത കണക്ഷൻ വിട്ടുപോവുകയും ചെയ്തു. പക്ഷേ, ഞാൻ അഭ്യർത്ഥിച്ചതനുസരിച്ച് സാർ രണ്ടാമതും അതേ പോസിൽ കസേരയിൽ ചാഞ്ഞപ്പോൾ എനിക്കു ഒരു സാമ്യവും തോന്നിയില്ല. അതിനർത്ഥം ഓർമ്മയിലെ രംഗമല്ല തൽസമയരംഗവുമായി കണക്ട് ചെയ്യപ്പെട്ടത് എന്നാണ്. മറ്റെന്തോ ലിങ്ക് ഇവിടെ വരുന്നുണ്ട്…..”\nഡോക്ടർ ചിന്താകുലനായി ചോദിച്ചു. “മിസ്റ്റർ ഭദ്രൻ, രണ്ടു രംഗങ്ങളും തമ്മിൽ കണക്ഷൻ വരുമ്പോൾ താങ്കളിൽ എന്തെങ്കിലും ഭാവമാറ്റം വരുന്നുണ്ടോ? ഐ മീൻ, താങ്കളുടെ സംവദനത്തിനു എന്തെങ്കിലും പ്രത്യേകതകൾ….”\nഭദ്രൻ ആലോചിച്ചു പറഞ്ഞു. “അങ്ങിനെ തോന്നിയിട്ടില്ല. കാരണം രംഗങ്ങൾ തമ്മിലുള്ള കണക്ഷൻ പെട്ടെന്നു വിട്ടുപോകും. സംവദനത്തിൽ മാറ്റം വരുന്നുണ്ടോ എന്നു നിർണയിക്കാൻ മാത്രം നേരം, ഈ രംഗം എന്നിൽ നിലനിൽക്കാറില്ല”\nഡോക്ടർ റെക്കോർഡ് ബുക്കിൽ ചിലത് കുത്തിക്കുറിച്ചു.\n“അപ്പോൾ ഭദ്രനു മാനസിക പ്രശ്നങ്ങൾ ഒന്നുമില്ലെന്ന്”\n“ഇതു മാത്രമേയുള്ളൂ സാർ”\n“ഇതുവരെയുള്ള പരിശോധനയിൽ ഇതിനെ മാനസികപ്രശ്നം എന്നു വിളിക്കാമോയെന്നു എനിക്കു സംശയമുണ്ട്. ഭദ്രൻ തൽക്കാലത്തേക്കെങ്കിലും ഓകെ ആണ്. എങ്കിലും ഒന്നും ഉറപ്പിക്കാറായിട്ടില്ല. കുറച്ചുനാൾ കൂടി ഈ പ്രശ്നത്തെ നിരീക്ഷിക്കേണ്ടതുണ്ട്. ഭദ്രൻ ഒരാഴ്ച കഴിഞ്ഞു വരൂ, ഇതേ സമയത്ത്”\nഡോക്ടർ പറഞ്ഞു നിർത്തി. ആദ്യത്തെ കൂടിക്കാഴ്ച അങ്ങിനെ അവസാനിച്ചു.\nരാത്രി. ഡോക്ടർ പകൽ നടന്ന സംഭവം വളരെനേരം ആലോചിച്ചിരുന്നു. ഇന്നുവരെ അഭിമുഖീകരിച്ചിട്ടില്ലാത്ത വ്യത്യസ്തമായ കേസ്. ഭൂരിഭാഗം മാനസികരോഗികളും ഭാര്യയേയോ അടുത്ത കുടുംബാംഗങ്ങളേയോ സംശയമുണ്ടെന്നു പറഞ്ഞു വരുന്നവരാണ്. ആ സംശയമായിരിക്കും നല്ല ശതമാനം മാനസികപ്രശ്നങ്ങളുടേയും മൂലകാരണം. ഭദ്രനെ കണ്ടപ്പോഴും അങ്ങിനെ ഒരാളാണെന്നേ തോന്നിയുള്ളൂ. പക്ഷേ വിലയിരുത്താൻ ബുദ്ധിമുട്ടുള്ള നൂലാമാലകളും കൊണ്ടാണ് ആൾ എത്തിയിരിക്കുന്നതെന്നു ഊഹിക്കാൻ കഴിഞ്ഞില്ല.\nഡോക്ടർ തൊട്ടുമുന്നിലെ ടീപ്പോയിയിൽ കിടന്നിരുന്ന റിപ്പോർട്ട് എടുത്തു. ഭദ്രന്റെ കേസ്‌ഷീറ്റാണ്. ‘Problem reported’ എന്നതിനു നേരെ എഴുതിയത് വായിച്ചു.\n"ചില തൽസമയ ദൃശ്യങ്ങൾ പൂർവ്വകാലത്തു കണ്ടിട്ടുള്ളതു ദൃശ്യങ്ങളെപ്പോലെ രോഗിക്ക് അനുഭവപ്പെടുന്നു. ഇത്തരം തൽസമയ ദൃശ്യങ്ങൾ മൂന്ന് സെക്കന്റിൽ കൂടുതൽ ദീർഘിക്കുന്നില്ല. തൽസമയ ദൃശ്യങ്ങളുടെ മനപ്പൂർവ്വമായ ആവർത്തനം പൂർവ്വകാല ദൃശ്യങ്ങളെ അനുസ്മരിപ്പിക്കുന്നില്ല."\nറിപ്പോർട്ടിലെ മറ്റു ഭാഗങ്ങൾ പൂരിപ്പിക്കപ്പെടാതെ കിടക്കുകയാണ്. ഡോക്ടർ ഏറെ നേരം ആലോചിച്ചു. എന്തു നിഗമനത്തിലാണ് എത്തേണ്ടത്? ഭദ്രന്റെ വിവരണങ്ങളിൽനിന്നു എന്താണ് മനസ്സിലാക്കിയത്? ഡോക്ടർക്കു ഒരു എത്തുംപിടിയും കിട്ടിയില്ല. രാത്രി ഏറെ വൈകിയപ്പോൾ, ഭദ്രന്റെ രണ്ടാം സന്ദർശനത്തിനു ശേഷം മാത്രം റിപ്പോർട്ട് എഴുതിയാൽ മതിയെന്നു ഡോക്ടർ തീരുമാനിച്ചു. കേസ്‌ഷീറ്റ് മടക്കി.\nരണ്ടാമത്തെ കൂടിക്കാഴ്ച കൂടുതൽ സംഭവബഹുലമായിരുന്നു. ഭദ്രൻ കൂടുതൽ അസ്വസ്ഥനും സംഭ്രമാത്മകനുമായി കാണപ്പെട്ടു. ഒരാഴ്ച കൊണ്ട് അദ്ദേഹത്തിനു പ്രായം കൂടിയെന്നു ഡോക്ടർക്കു തോന്നി.\nഡോക്ടർ ചോദിച്ചു. “എന്തുപറ്റി മിസ്റ്റർ ഭദ്രൻ. സാമ്യരംഗങ്ങൾ കാണുന്നതു അവസാനിച്ചോ?”\nഭദ്രൻ നിഷേധാർത്ഥത്തിൽ ശക്തിയായി തലയാട്ടി. “ഇല്ല സാർ. കൂടുകയാണ് ചെയ്തത്”\nഡോക്ടർ പ്രേരിപ്പിച്ചു. “കൂടുതൽ പറയൂ….”\n“ഡോക്ടർ സാർ, കഴിഞ്ഞ സന്ദർശത്തിനുശേഷം ഒരു ഇരുപതു തവണയെങ്കിലും സാമ്യമുള്ള രംഗങ്ങൾ ഞാൻ കണ്ടു. ഒരു ദിവസത്തിൽ മൂന്നെണ്ണമെന്ന തോതിൽ. കൂടാതെ സാമ്യരംഗങ്ങളുടെ ദൈർഘ്യവും കൂടി”\nഡോക്ടർ ആകാംക്ഷയോടെ കസേരയിൽ മുന്നോട്ടാഞ്ഞു. കൈമുട്ടുകൾ മേശയിൽ കുത്തി മുഖം കൈത്തലത്തിൽ വച്ചു. ഭദ്രൻ തുടർന്നു.\n“മുമ്പ് സാമ്യരംഗങ്ങൾ ഏറിയാൽ മൂന്നുനിമിഷം മാത്രമേ നീളുമായിരുന്നുള്ളൂ. പക്ഷേ ഇപ്പോൾ മൂന്നുമിനിറ്റ് വരെ നല്ല തുടർച്ചയിൽ നീണ്ടുനിൽക്കും. മാത്രമല്ല, ഭാവിയും കുറച്ചൊക്കെ ഊഹിക്കാൻ സാധിക്കുന്നുണ്ട്. എന്നുവച്ചാൽ മൂന്നുമിനിറ്റ് ദൈർഘ്യമുള്ള സാമ്യരംഗത്തിലെ ഒന്നാം മിനിറ്റിൽ നിൽക്കുമ്പോൾ തന്നെ രണ്ടാംമിനിറ്റിൽ എന്തു സംഭവിക്കുമെന്നു ഏകദേശ ധാരണ കിട്ടുമെന്ന്. ഏതാണ്ട് റിയൽലൈഫിലെ പോലെതന്നെ”\nഡോക്ടർ ചോദിച്ചു. “സാമ്യരംഗങ്ങളുടെ ദൈർഘ്യം കൂടുന്നത് വളരെ അസ്വസ്ഥജനകമാണോ ഭദ്രൻ?”\n“അസ്വസ്ഥത എന്നു പറയാമോ എന്നറിയില്ല. പക്ഷേ പുതിയൊരു പ്രശ്നമുണ്ട്. ചിലപ്പോൾ സാമ്യമുള്ള രംഗങ്ങളും സാമ്യമില്ലാത്ത രംഗങ്ങളും തമ്മിലുള്ള അതിർവരമ്പ് ഇല്ലാതാകും. റിയൽലൈഫും ഫ്ലാഷ്‌ബാക്കുകളും തമ്മിൽ വേർതിരിച്ചറിയാൻ കഴിയാത്ത അവസ്ഥ. നാലഞ്ചു തവണ ഇങ്ങിനെ പ്രശ്നമുണ്ടായി. ഇത് ഇനിമുതൽ കൂടുമെന്നു തോന്നുന്നു”\n“ഇത്തരം രംഗങ്ങൾ കൂടുതലായാൽ, പൂർണമായും ഫ്ലാഷ്‌ബാക്കുകളിൽ ജീവിക്കേണ്ടി വരുമല്ലോ?” ഡോക്ടർ ആശങ്കപ്പെട്ടു.\n“അതെ. എനിക്കങ്ങിനെ ഭയമുണ്ട്”\n“പക്ഷേ ഭദ്രൻ, സത്യത്തിൽ പഴയ രംഗങ്ങൾ അല്ലെങ്കിൽ ഫ്ലാഷ്‌ബാക്കുകൾ, ഇങ്ങിനെ തിരയടിച്ചു വരുന്നതുകൊണ്ട് എന്താണ് കുഴപ്പം? അവ ഭദ്രന്റെ ജീവിതരീതിയെ താളം തെറ്റിക്കുന്നില്ലല്ലോ?”\n“എങ്കിൽ പിന്നെ എന്തിനു വിഷമിക്കണം”\nഭദ്രൻ വളരെ സീരിയസായി. “ഡോക്ടർ സാർ വിഷമമല്ല. മറിച്ചു ലോകത്തെ നോക്കിക്കാണുന്നതിലുള്ള ഒരു വ്യത്യാസം എന്നിൽ വരുന്നുണ്ട്. അതെന്നെ പകപ്പിയ്ക്കുന്നു”\n“ഞാൻ വീക്ഷിക്കുന്ന പോലെയല്ലേ ഭദ്രനും ലോകത്തെ വീക്ഷിക്കുന്നത്?”\n“മുമ്പ് അങ്ങിനെയായിരുന്നു. പക്ഷെ ഇപ്പോൾ അല്ല. അതാണ് പ്രശ്നം. പൂർവ്വരംഗങ്ങൾ കാണുന്നത് കൂടുതലായി വരുന്തോറും എന്റെ ധാരണ ഉറയ്ക്കുന്നത്, ഞാനും എന്റെ മനസ്സും ആണ് പുറംലോകത്തേക്കാൾ ശരി, അല്ലെങ്കിൽ സത്യം, എന്നതിലാണ്. ദിവസം മുഴുവൻ പൂർവ്വരംഗങ്ങൾ വിളങ്ങിനിന്നാൽ എനിക്കു മനസ്സിനെയാണ് വിശ്വാസമാവുക. മനസ്സിനേയേ വിശ്വസിക്കാനാകൂ. പുറംലോകം അപ്പോൾ മനസ്സിനെ ആശ്രയിച്ചു കഴിയുന്ന ഒന്നു മാത്രമായിത്തീരും എന്നിൽ”\nഡോക്ടർക്കു കാര്യങ്ങൾ വ്യക്തമായി. “വളരെ സങ്കീർണമായ ഒരു ട്രാൻസിഷനാണ് ഭദ്രൻ വിധേയനായിക്കൊണ്ടിരിക്കുന്നത്. മെന്റലിറ്റി സൗണ്ട് ആയിരിക്കുമ്പോൾ തന്നെ ബാഹ്യലോകത്തെപ്പറ്റിയുള്ള കാഴ്ചപ്പാട് മാറൽ”\n“നെഗറ്റീവ് എഫക്ടുകൾ ഇല്ലെങ്കിൽ ഇതിൽ കുഴപ്പമില്ലല്ലോ സാർ”\n“നെഗറ്റീവ് എഫക്ടുകൾ ഭാവിയിൽ ഉണ്ടാകില്ലെന്നു തീർത്തു പറയാനാകില്ല. ചിലപ്പോൾ ഉണ്ടായേക്കാം”\n“അപ്പോൾ എന്താണ് ഡോക്ടർ ഇതിനു പ്രതിവിധി?” ഭദ്രൻ നിരാശയോടെ ആരാഞ്ഞു.\n“പൂർവ്വരംഗങ്ങൾ കാണുന്നത് നിർത്തണം”\n“അതെങ്ങിനെ സാധിക്കും. പൂർവ്വരംഗങ്ങൾ കാണുന്നത് എന്റെ നിയന്ത്രണത്തിലുള്ള കാര്യമല്ലല്ലോ” ഒന്നു നിർത്തിയിട്ടു ഭദ്രൻ തുടർന്നു. “ഡോക്ടർ എന്തു പറയുന്നു?”\nഡോക്ടർ തപ്പിത്തടഞ്ഞു. ‘അതിപ്പോൾ… ഒരു നിഗമനത്തിൽ എത്താൻ മാത്രം വിവരങ്ങൾ ഇതുവരെ എനിക്കു ഭദ്രനിൽനിന്നു ലഭിച്ചിട്ടില്ല. നമുക്ക് ഒരു ആഴ്ചകൂടി കാത്തിരിക്കാമല്ലോ?”\nഭദ്രൻ ആശങ്കാകുലനായി തലയാട്ടി.\nരാത്രി. ഡോക്ടർ ഭദ്രന്റെ കേസ്ഷീറ്റിൽ പുതുതായി എഴുതിച്ചേർത്തു.\n"രോഗവിവരണം: രോഗിയിൽ മാനസികപ്രശ്നങ്ങൾ കാണുന്നില്ല. പക്ഷേ രോഗി ബാഹ്യലോകത്തിനു പകരം മനസ്സിനു കൂടുതൽ പ്രാധാന്യവും യാഥാർത്ഥ്യം കല്പിക്കുന്നു. അതിൽ പിശകുണ്ട്."\n‘Remedy’ കോളത്തിൽ ഡോക്ടർ ഒന്നും എഴുതിയില്ല. അത്ര എളുപ്പത്തിൽ സമീപിക്കാവുന്ന വിഷയമല്ല ഇത്. ക്ഷമാപൂർവം കാത്തിരിക്കേണ്ടതുണ്ട്. ഡോക്ടർ ഏറെനേരം ഭദ്രന്റെ കേസ്ഡയറി മനസ്സിലിട്ടു മനനം ചെയ്തു. മണിക്കൂറുകളോളം നീണ്ട മാനസിക വ്യായാമം. അതിനുശേഷം ഭദ്രനിൽ പുതിയ രീതികൾ പരീക്ഷിക്കാൻ ഡോക്ടർ തീരുമാനിച്ചു.\nരോഗിയുടെ ചോദ്യങ്ങൾക്കു കൃത്യമായ മറുപടി പറയാൻ പറ്റാത്തതാണ് ഈ കേസിൽ നേരിടുന്ന അടിസ്ഥാനപ്രശ്നം. രോഗി ബുദ്ധിപരമായി വെല്ലുവിളിക്കുകയാണ്. തനിയ്ക്കാകട്ടെ അതിനു മറുപടിയുമില്ല. ഭദ്രനിൽ മാനസിക ആഘാതങ്ങൾ കാണുന്നില്ല. മറിച്ചു കൺഫ്യൂഷൻ ഏറിയ ഒരു മനസ്സാണുള്ളത്. എങ്ങിനെയോ ഉള്ളിൽ കയറിയ ഒരു ചിന്ത, മനസ്സിൽ വികലമായി വളർന്നു നിൽക്കുന്നു. രോഗിയിലെ കൺഫ്യൂഷനു ആധാരമായ ചിന്തയെ വേരോടെ പിഴുതെറിയുകയാണ് ശരിയായ ചികിൽസ. അതിനുള്ള ഏക പോംവഴി ഭദ്രനിലെ സന്ദേഹത്തെ കണിശമായ വാദത്താൽ നേരിട്ടു തോല്പിക്കുകയാണ്.\nഡോക്ടർ ഏതാനും പദ്ധതികൾ മനസ്സിൽ ആവിഷ്കരിച്ചു.\nഒരാഴ്ചയ്ക്കു ശേഷം ഭദ്രൻ വന്നത് ആശങ്കകൾ ഒഴിഞ്ഞ മനസ്സോടെയാണ്. ഡോക്ടർ കുശലം ചോദിച്ചു. അദ്ദേഹവും ആത്മവിശ്വാസത്തിലാണെന്നു സ്പഷ്ടം.\n“ഇപ്പോൾ എന്തു പറയുന്നു മിസ്റ്റർ ഭദ്രൻ?”\nഡോക്ടർ സൂചിപ്പിച്ചു. “അപ്പോൾ മനസ്സ്….”\n“മനസാണ് ശരി. മനസ്സിനു പുറത്തു ഒന്നുമില്ല”\n“അപ്പോൾ ഫ്ലാഷ്‌ബാക്കുകൾ ഇപ്പോഴുമുണ്ടെന്ന്. അല്ലേ?”\n“ഇപ്പോൾ ഏതാണ്ട് ഫ്ലാഷ്‌ബാക്കുകൾ മാത്രമേയുള്ളൂ ഡോക്ടർ. എവിടെ നോക്കിയാലും ആ രംഗം മുമ്പ് കണ്ടതായി ഓർമ്മ വരും. അതാകട്ടെ ഏറെ നേരം നീണ്ടു നിൽക്കുകയും ചെയ്യും. പുറംലോകം എന്നിൽ കുറ്റിയറ്റു പോയിക്കഴിഞ്ഞു”\nഡോക്ടർ താടിയ്ക്കു കൈ കൊടുത്തു. ഭദ്രൻ തുടർന്നു.\n“ഇപ്പോൾ മനസ്സിലൂടെ, അല്ലെങ്കിൽ ബോധത്തിലൂടെ മാത്രമാണ് എനിക്കു പുറംലോകമെന്നു പറയുന്നതിനെ കാണാൻ പറ്റുന്നത്. അപ്പോൾ കൂടുതൽ യാഥാർത്ഥ്യവും അടിസ്ഥാനവും ആദ്യത്തേതിനാണ്, രണ്ടാമത്തേതിനല്ല”\nഡോക്ടർ ചെറുത്തുനിൽക്കാൻ ശ്രമിച്ചു.\n“പുറംലോകത്തുള്ള വസ്തുക്കൾക്കല്ലേ ഭദ്രൻ മനസിനുള്ളിലെ ഇമേജുകൾ സൃഷ്ടിക്കാനാകൂ. അപ്പോൾ പുറംലോകമല്ലേ ശരിക്കും നിലവിലുള്ളത്?”\n“അല്ല. കണ്ണടച്ചാലും എനിക്കു ഡോക്ടറേയും ഈ കൺസൾട്ടിങ്ങ് റൂമും മറ്റും വ്യക്തമായി കാണാം. അതിനു പുറംലോകത്തിന്റെ ആവശ്യമില്ല. ഇത്തരം ഇമേജുകളുടെ ഒരു സഞ്ചയം മനസ്സിൽ മുമ്പേയുണ്ടായിരുന്നാൽ മാത്രം മതി”\n“ആ സഞ്ചയം എങ്ങിനെ വന്നു?”\n“എങ്ങിനെയോ വന്നു. First cause is uncaused എന്നല്ലേ ഡോക്ടർ”\nഡോക്ടർ കണ്ണടയൂരി തുടച്ചു. താൻ തോറ്റു പോവുകയാണോ?\n“ഭദ്രൻ പറയൂ. താങ്കൾക്കു മുന്നിൽ ഇപ്പോൾ ഞാൻ ഇരിപ്പുണ്ടോ?”\n“എനിക്കു മനസ്സിൽ കാണാം സാർ ഇരിക്കുന്നത്”\n“ഞാനും ഭദ്രനും ഇപ്പോൾ ഫ്ലാഷ്‌ബാക്കിലാണോ?”\n“അപ്പോൾ ഭദ്രന്റെ മനസ്സിനു പുറത്താണ് ഞാനെന്നു തോന്നുന്നില്ല?”\n“പക്ഷെ ഞാൻ പറയട്ടെ, ഞാൻ താങ്കളുടെ മനസ്സിലല്ല, മറിച്ച് പുറത്താണ്”\nഭദ്രൻ കളിയാക്കുന്ന പോലെ ചിരിച്ചു. “സാർ മാത്രമല്ല, സാർ ഇപ്പോൾ പറയുന്ന വാക്കുകൾ വരെ എന്റെ ഉള്ളിലാണ്”\n“താങ്കളുടെ മനസ്സിനു പുറത്താണ് ഞാൻ എന്ന വാക്കുകൾ”\nഡോക്ടർ സന്തോഷിച്ചു. ഇതാ അവസാനം താൻ കാത്തിരുന്ന ബ്രേക്ക്‌ത്രൂ.\n“മിസ്റ്റർ ഭദ്രൻ താങ്കൾ പറയുന്നത് ഒട്ടും ശരിയല്ല. എന്തെന്നാൽ താങ്കളുടെ മനസ്സിൽ ഒരേ കാര്യത്തെപ്പറ്റി വിരുദ്ധ അഭിപ്രായങ്ങൾ ആണുള്ളത്”\nഭദ്രൻ ചോദിച്ചു. “അതെങ്ങിനെ?”\n“ഭദ്രൻ പറയുന്നു ഞാനും, ഞാൻ താങ്കളുടെ നിലപാടുകളെ എതിർത്തുകൊണ്ടു പറയുന്ന വാക്കുകളും താങ്കളുടെ മനസ്സിൽ ഉണ്ടെന്ന്. എന്നുവച്ചാൽ ഞാനും എന്റെ ചിന്തകളും താങ്കളിൽ ഉണ്ടെന്ന്”\nഭദ്രൻ സമ്മതിച്ചു. “അതെ. അതു ശരിയാണ്…..”\nഡോക്ടർ ഭദ്രനെ തടസ്സപ്പെടുത്തിയിട്ടു തുടർന്നു. “ശരി, ഞാൻ അതു സമ്മതിച്ചുവെന്നു കരുതുക. അപ്പോൾ തന്നെ മറ്റൊരു സത്യവുമുണ്ട്. താങ്കളിൽ തന്നെ താങ്കളുടെ മനസ്സും, അതിലെ ചിന്തകളും ഉണ്ടെന്നത്”\n“അതെ എന്നിൽ എന്റെ മനസ്സുണ്ട്. അതിൽ സാറുമുണ്ട്”\n“അവിടെയാണ് പ്രശ്നം ഭദ്രൻ. കാരണം താങ്കളുടെ മനസ്സിൽ, ഞാനും എന്റെ ചിന്തകളും ഉണ്ടെന്നു പറയുമ്പോൾ തന്നെ, താങ്കളുടെ മനസ്സും താങ്കളിൽ ഉണ്ടെന്നു പറയാതെ വയ്യ. എന്നുവച്ചാൽ എന്റെ ചിന്തകളും ഭദ്രന്റെ ചിന്തകളും ഒന്നുതന്നെയാണെന്നോ അല്ലെങ്കിൽ ഒരുമിച്ചുള്ളതാണെന്നോ പറയാം. പക്ഷേ നോക്കൂ, എന്റെ ചിന്തകളിൽ ‘ഞാൻ ഭദ്രനിൽ നിന്നു പുറത്തുള്ള ഒരു വ്യത്യസ്ത വ്യക്തി ആണെന്ന നിലപാടാണ് ഉള്ളത്. പക്ഷേ താങ്കളുടെ മനസ്സിൽ എന്നെപ്പറ്റിയുള്ള അഭിപ്രായം ഞാൻ ഒരു വ്യത്യസ്ത വ്യക്തിയല്ല, മറിച്ച് താങ്കളുടെ തന്നെ ഒരു ചിന്ത ആണെന്നാണ്. ഇതു രണ്ടും പരസ്പര വിരുദ്ധമാണ്. ഒരേ മനസ്സിൽ തന്നെ എന്റെ ആസ്ഥിത്വത്തെപ്പറ്റി വിഭിന്ന ആശയങ്ങൾ! അത് അസാധ്യമാണ്. എങ്ങിനെയാണ് ഞാൻ ഉണ്ട് എന്ന ചിന്തയും ഞാൻ ഇല്ല എന്ന ചിന്തയും ഒരുമിച്ചു കഴിയുക”\nഡോക്ടർ വീറോടെ തുടർന്നു.\n“അതിനാൽ ഭദ്രൻ, താങ്കളുടെ മാനസികവാദം തെറ്റാണ്. താങ്കളുടെ മുന്നിലിരിക്കുന്ന ഞാൻ താങ്കളുടെ ആശയങ്ങളെ അംഗീകരിക്കാത്തിടത്തോളം മാനസികവാദത്തിനു അടിസ്ഥാനമില്ല”\nഭദ്രൻ സ്തംബ്ധനായി. ഡോക്ടർ ഉപസംഹരിച്ചു.\n“ഞാനും താങ്കളും വെവ്വേറെ ആസ്ഥിത്വമുള്ളവരാണെന്നത് ഇത്തരുണത്തിൽ നിസ്തർക്കമാണ്. ഇക്കാര്യത്തിൽ സംശയത്തിനു അടിസ്ഥാനമേയില്ല”\nസംശയങ്ങൾ ഒഴിയാത്ത മനസ്സോടെ ഭദ്രൻ കസേരയിൽനിന്നു എഴുന്നേറ്റു. ഡോക്ടർ ഇരിക്കാൻ ആവശ്യപ്പെട്ടെങ്കിലും അദ്ദേഹം അനുസരിച്ചില്ല. ഒന്നും മിണ്ടാതെ പുറത്തേക്കു നടന്നു.\nരാത്രി. ഡോക്ടർ ഭദ്രന്റെ കേസ്‌ഷീറ്റിൽ Remedy കോളത്തിൽ എഴുതി.\n"രോഗിയുടെ വാദങ്ങളെ വാക്ചാതുരിയാൽ നേരിട്ടു തോല്പിച്ചു. തന്റെ നിലപാട് ശരിയാണോ എന്ന കാര്യത്തിൽ രോഗിയിൽ ആശയക്കുഴപ്പം ഉടലെടുത്തു കഴിഞ്ഞു. ഒരാഴ്ചക്കുള്ളിൽ അതു പോസിറ്റീവായ ഫലം ചെയ്തേക്കാം. ഇപ്പോൾ അകപ്പെട്ടിരിക്കുന്ന ആശയക്കുഴപ്പത്തിൽ നിന്ന് പുറത്തു കടക്കാനായില്ലെങ്കിൽ 'മനസ്സാണ് ഏക യാഥാർത്ഥ്യം' എന്ന നിലപാടിൽ നിന്ന് രോഗി പിൻവലിയേണ്ടതാണ്. അതല്ലാതെ മറ്റു രക്ഷാമാർഗങ്ങൾ ഇല്ല."\nഒരാഴ്ചയ്ക്കു ശേഷം ഡോക്ടർ ഭദ്രന്റെ കേസ്‌ഷീറ്റിൽ അവസാന വരികളും എഴുതി.\n"രോഗി ഇപ്പോൾ തികച്ചും നോർമലാണ്"\nPosted by ഉപാസന || Upasana at 10:15 AM 13 comments: Links to this post


article about km mani | Metrovaartha\nMonday, Mar 20, 2017,8:51 IST By സി പി രാജശേഖരൻ A A A\nശത്രുവും ഗൃഹേ വന്നാൽ, വഴി പോൽ സൽക്കരിക്കണം എന്നാണു ഗുരു കാരണവന്മാർ നമ്മെ പഠിപ്പിച്ചു വച്ചിരിക്കുന്നത്. വീട്ടിലെത്തുന്ന ശത്രുവിനെ നിന്ദിക്കരുതെന്നു മാത്രമല്ല, അല്പസ്വല്പം വന്ദിച്ചാലും ഒരു കുഴപ്പവുമില്ലെന്നും അവർ ഓർമിപ്പിക്കുന്നു. അതുകൊണ്ടാണു നിയമസഭയിൽ അൻപതു വർ‌ഷം പൂർത്തിയാക്കിയ പാലാ കരിങ്ങോഴയ്ക്കൽ മാണിയെ അനുമോദിക്കാൻ മുഖ്യമന്ത്രി പിണറായി വിജയനു നൂറു നാവുണ്ടായത്.\nമാണിയെ പുകഴ്ത്താൻ അവസരം കിട്ടുമ്പോഴെല്ലാം അദ്ദേഹത്തിന്‍റെ പാർട്ടിയിലെയും യുഡിഎഫിലെയും സകലമാന നേതാക്കൾക്കും നൂറു നാവാണ്. എന്തിനധികം പറയണം. ശത്രുപക്ഷത്തിരിക്കുമ്പോഴും മാണിയുടെ മുഖത്തു നോക്കി പൂഞ്ഞാർ പുലി സാക്ഷാൽ പി.സി. ജോർജു പോലും മാണിസാറേ എന്നേ വിളിച്ചിട്ടുള്ളൂ. നിയമസഭയിൽ നാല്പതു വർഷം പൂർത്തിയാക്കുകയും രണ്ടു തവണ മുഖ്യമന്ത്രിയാകുകയും മൂന്നു തവണ മന്ത്രിയാകുകയും ചെയ്ത ഉമ്മൻ ചാണ്ടി പോലും മറിച്ചൊന്നും വിളിച്ചിട്ടില്ല.\nമാണിയെ സ്തുതിക്കാൻ അവസരം കിട്ടിയാൽ പാലായിലുള്ള ഏതൊരാളും നാലുവരി അറിയാതെ പാടിപ്പോകും. മല‍യാളത്തിന്‍റെ പ്രിയ കവിയും മാണിസാറിന്‍റെ നാട്ടുകാരനും ഗുരുവുമായ മഹാ കവി പാലാ നാരായണൻ നായർ വരെ അദ്ദേഹത്തെ ആവോളം വാഴ്ത്തിയിട്ടുണ്ട്. നിയമസഭയിൽ മാണി ഇരുപത്തഞ്ചു വർഷം പൂർത്തിയാക്കിയ 1992ൽ പാലാക്കരെല്ലാം കൂടി അദ്ദേഹത്തിന്‍റെ പാർലമെന്‍ററി പ്രവർത്തനങ്ങൾ മുൻനിർത്തി ഒരു സ്മരിണികയിറക്കി. അതിൽ മഹാകവി പാലാ എഴുതിയതിങ്ങനെ:\nപാലാ പട്ടണ പൗരനായി, വിരുതനാം വക്കീലുമായി\nനാടിനെ താലോലിച്ചു, ജനാധിപത്യ സചിവപ്പട്ടം വരേക്കെത്തിയോൻ\nകാൽ നൂറ്റാണ്ടു ജനപ്രിയ പ്രിതിനിധിസ്ഥാനം തികയ്ക്കും മഹാൻ\nകെ.എം. മാണി മുഴക്കീ, ജൈത്ര പടഹം നിദ്രാണ കർണങ്ങളിൽ..!\nഎന്നാൽ, മാണിസാർ നിയമസഭയിൽ 50 വർഷം പൂർത്തിയാക്കിയ മാർച്ച് പതിനഞ്ചിന് മുഖ്യമന്ത്രി പിണറായി വിജയൻ നടത്തിയ അപദാനം നിയമസഭാ ചരിത്രത്തിൽ മാത്രമല്ല, മലയാള ഭാഷാ സാഹിത്യത്തിലും ഇടം പിടിക്കും എന്ന കാര്യത്തിൽ ഒരു സംശയവുമില്ല. മാണിയെ പിണറായി വിശേഷിപ്പച്ചതു പ്രമാണി എന്നാണ്. പ്രമാണിയെന്നു വിളിച്ചതു പ്രാസം ഒപ്പിക്കാൻ മാത്രമായിരുന്നില്ല. മാണിയെ മറ്റെല്ലാവരും മാണിസാറേ എന്നു വിളിക്കുമ്പോഴും ഇന്നുവരെ പിണറായ മാണീ എന്നേ വിളിച്ചിട്ടുള്ളൂ.\nസ്തുതിപാഠനത്തിൽ ചിരിപോലെ തന്നെ പിശുക്കു കാട്ടുന്നയാളാണു പിണറായി. എന്നിട്ടും മാണിയെ പ്രമാണിയെന്നു വിളിച്ചതിന്‍റെ ഗുട്ടൻസ് ആലോചിച്ചു തലപുകയ്ക്കുകയാണ് ചെന്നിത്തലയിലെ രമേശ് ജിയും പുതുപ്പള്ളിയിലെ കുഞ്ഞൂഞ്ഞ്ജിയും പാണ്ടിക്കടവത്തെ കുഞ്ഞാപ്പജിയുമെന്നാണ് അശരീരി. പ്രധാനി, തലവൻ, കാര്യസ്ഥൻ, ജനസ്വാധീനമുള്ളവൻ തുടങ്ങി പല അർഥങ്ങളുണ്ട് ഈ വാക്കിന്.\nഈ അർഥങ്ങൾ മാത്രമായിരുന്നു കാരണമെങ്കിൽ പോട്ടെന്നു വയ്ക്കാമായിരുന്നു. പ്രമാണി എന്നു വിളിച്ചതിനു പിണറായിക്കു മാണി നൽകിയ മറുപടിയിലാണു കാര്യത്തിന്‍റെ ഗുട്ടൻസ് കിടക്കുന്നത്.\nനമ്മൾ മിത്രങ്ങളാണെന്നു കരുതിയവരല്ല, ശത്രുക്കളാണെന്നു കരുതിയവരാണു ശരിയായ മിത്രങ്ങളെന്നാണു മാണിവചനം. എന്നു വച്ചാൽ ഇത്രയും കാലം ഒപ്പം നടന്ന ഉമ്മൻ ചാണ്ടിയും രമേശും കുഞ്ഞാലിക്കുട്ടിയുമൊന്നുമല്ല, ഇന്നലെ വരെ ശത്രുവാണെന്നു കരുതിയ പിണറായി വിജയനാണു ശരിയായ മിത്രമത്രേ. യുഡിഎഫിലെ പഴയ മാണിബന്ധുക്കൾ എങ്ങനെ സമാധാനിക്കും?\nമാണിസാർ കയ്യാലപ്പുറത്തെ തേങ്ങയായിട്ട് കുറച്ചു നാളായി. അദ്ദേഹമിപ്പോൾ യുഡിഎഫിലാണോ എന്നു ചോദിച്ചാൽ അല്ല എന്നാണുത്തരം. എൽഡിഎഫിലാണോ എന്നു ചോദിച്ചാലും അതുതന്നെയാണുത്തരം. ബിജെപി നയിക്കുന്ന എൻഡിയിൽ ചേർന്നോ എന്നു ചോദിച്ചാൽ ഏയ്, ഇല്ലേയില്ല എന്നുമാണുത്തരം. പിന്നെന്തിനാണു പിണറായി വിജയന്‍റെ പ്രമാണി പ്രയോഗത്തിന് ഇത്ര വ്യാഖ്യാനം എന്നു ചോദിച്ചാൽ അതിലാണു ശരിയായ ഉത്തരം ഒളിഞ്ഞിരിക്കുന്നത്.\nകഴിഞ്ഞ തെരഞ്ഞെടുപ്പ് കാലത്തു കപ്പിനും ചുണ്ടിനുമിടയിലാണു മാണിക്ക് ഇടതു മുന്നണി പ്രവേശം നിഷേധിക്കപ്പെട്ടത്. മാണിക്കു മേൽ അപ്രതീക്ഷിതമായി നിപതിക്കപ്പെട്ട ബാർ കോഴക്കേസ് ഒന്നിനും കഴിയാത്ത അവസ്ഥയുണ്ടാക്കിയിരുന്നു. ബാർ കോഴക്കേസ് കോൺഗ്രസ് ഗ്രൂപ്പ് യുദ്ധത്തിന്‍റെ ഉത്പന്നമാണെന്നു തിരിച്ചറിഞ്ഞ സാഹചര്യത്തിൽ ഇനി മാണിയെ ഇടതു മുന്നണിയിൽ ഉൾപ്പെടുത്തുന്നതിൽ തടസമില്ല. കേരളത്തിന്‍റെ മൊത്തം വോട്ട് ശേഖരത്തിൽ 3-4 ശതമാനം വോട്ടുണ്ട് കേരള കോൺഗ്രസിന്. ഇടതു-വലതു മുന്നണികൾ തമ്മിലുള്ള വോട്ട് വ്യത്യാസം 5-7 ലക്ഷം മാത്രമാണെന്നിരിക്കെ, മാണിയെ മുന്നണിയിലെടുത്താൽ അതു വലിയൊരു മുതൽക്കൂട്ടാകും. 2019ൽ ലോക് സഭാ തെരഞ്ഞെടുപ്പ് വരുന്നു. കോൺഗ്രസിന്‍റെ നില ഇതുപോലെ തുടർന്നാൽ, അന്നത്തെ തെരഞ്ഞെടുപ്പിൽ പച്ച തൊടില്ല. അതുകൊണ്ടാണു മാണി പണ്ടേക്കു പണ്ടേ പാളയം മാറിയത്. എന്നാൽ ഇടതു പക്ഷത്തു ചേക്കാറാൻ കഴിഞ്ഞതുമില്ല.\nസിപിഎമ്മിന് ആഗ്രഹമില്ലാത്തതുകൊണ്ടായിരുന്നില്ല. പശ്ചിമ ബംഗാളിലും ത്രിപുരയിലുമൊന്നും ഇനി വലിയ പ്രതീക്ഷയ്ക്കു വകയില്ല. ആകെ ഒരു സാധ്യത കാണുന്നതു കേരളത്തിലാണ്. മാണിയെക്കൂടി കൂടെക്കിട്ടിയാൽ ലോക്സഭാ തെരഞ്ഞെടുപ്പ് അനുകൂലമാക്കാമെന്നാണു സിപിഎമ്മും പിണറായിയും മനസിൽ പായസം വയ്ക്കുന്നത്. ബാർ കോഴക്കേസ് കെട്ടടങ്ങുകയും കോൺഗ്രസ് ദുർബലമാകുകയും ചെയ്ത സാഹചര്യത്തിൽ മാണിക്ക് എൽഡിഎഫിലെത്താൻ വലിയ തടസമില്ല. അടുത്ത ലോക്സഭാ തെരഞ്ഞെടുപ്പിനു മുൻപ് അതിനു സാധ്യതയുണ്ടെന്ന സൂചനയാണു പിണറായി മാണിയെ പ്രമാണിയാക്കിയതിനു പിന്നിലെന്നാണ് അശരീരി.\nമാണിയെ പ്രമാണിയാക്കിയെന്നു കരുതി സഭയിലുള്ള എല്ലാവരുടെയും പ്രമാണം തിരയലല്ല, മുഖ്യമന്ത്രി പിണറായി വിജയന്‍റെ പണി. മാണിയുടെ വജ്രജൂബിലി ആഘോഷത്തലേന്ന് സഭയിൽ സജീവമായതു കൊച്ചി മറൈൻ ഡ്രൈവിലെ ചൂരലും ചുംബനവുമൊക്കെയായിരുന്നു. ഈ നിയമസഭാ സമ്മേളന കാലത്തു തന്നെ, സ്വന്തം പൊലീസിന്‍റെ വീഴ്ച പത്തു തവണയെങ്കിലും ഏറ്റുപറഞ്ഞിട്ടുണ്ട് ആഭ്യന്തര മന്ത്രികൂടിയായ പിണറായി. അക്കൂട്ടത്തിലൊന്നാണു മറൈൻഡ്രൈവിലെ വീഴ്ച. ഇതേക്കുറിച്ചു സംസാരിച്ച വി.ടി. ബൽറാമിനെ മുഖ്യമന്ത്രി എടാ എന്നു വിളിച്ചതാണു പുതിയ പുകിൽ. താനങ്ങനെ വിളിച്ചിട്ടില്ലെന്നു മുഖ്യമന്ത്രി. വിളിച്ചാൽ തിരിച്ചും വിളിക്കുമെന്നു ബൽറാം.\nബൽറാമിനെ താൻ എടോ എന്നാണു വിളിച്ചതെന്നു മുഖ്യമന്ത്രിവിശദീകരിക്കുന്നു. എടോ എന്നു വിളിക്കുന്നത് അദ്ദേഹത്തിന്‍റെ നാട്ടിൽ ബഹുമാനസൂചകമായിട്ടാണെന്നു കൂടി പിണറായി വിജയൻ സഭാംഗങ്ങളെ ഓർമിപ്പിച്ചു. അതിപ്പോൾ പിണറായിയുടെ നാട്ടിൽ മാത്രമല്ല, ഏതു മാവിലായിക്കാരന്‍റെ നാട്ടിലും അതാണു നാട്ടുനടപ്പ്. എടോ എന്ന വാക്കിന്‍റെ ടയുടെ ഇടത്തുള്ള പുള്ളി വിട്ടുപോയാലാണു പ്രശ്നം. എടോ എന്നല്ലാതെ ടയുടെ ഇടത്തുള്ള പുള്ളി പോലും താൻ തള്ളിക്കളഞ്ഞില്ലെന്നു പറഞ്ഞ മുഖ്യമന്ത്രി ഈ വിശദീകരണത്തിൽപ്പോലും എടാ എന്നു വിളിച്ചിട്ടില്ലെന്ന് ഏതു വിവരാവകാശ പ്രകാരവും മറുപടി നൽകാം.\nഇനി ഒരുവേള ബൽറാമിനെ പിണറായി എടാ എന്നു വിളിച്ചാലും പ്രതിപക്ഷം ഇങ്ങനെ രോഷം കൊള്ളേണ്ട കാര്യമുണ്ടെന്നു തോന്നുന്നില്ല. പിണറായിക്കു പ്രായം 72 വയസാണ്. ബൽറാമിനെക്കാൾ കൃത്യം 33 വയസു കൂടുതൽ. ഇന്നത്തെക്കാലത്ത് പ്രായത്തിൽ മൂത്ത പെൺകുട്ടികളെ ആൺകുട്ടികൾ വിളിക്കുന്നതു പോലും പോട്ടെടാ, വിട്ടുകളയെടാ എന്നൊക്കെയാണ്. പിണറായിയുടെ കാര്യത്തിൽ ബൽറാമിനും അങ്ങനെ ചെയ്യാവുന്നതേയുള്ളൂ.\nഉത്തർപ്രദേശിൽ വിവാദ യോഗി മുഖ്യമന്ത്രി.\nഎല്ലാം വോട്ടർമാരുടെ യോഗം..!\n(ctrledit@metrovaartha.com, 93875 90012)


രൂപത വിശ്വാസ സംരക്ഷണ സമിതി രൂപീകരിച്ചു – IRINJALAKUDALIVE.com\nഇരിങ്ങാലക്കുട : ഇരിങ്ങാലക്കുട രൂപത വിശ്വാസ സംരക്ഷണ സമിതി രൂപീകരിച്ചു. പരിശുദ്ധ പാപ്പയേയും കര്‍ദിനാളിനെയും മെത്രാന്മാരെയും അപകീര്‍ത്തിപ്പെടുത്തി രൂപത ഭവനത്തിനു മുന്നില് ചില വൈദികര് നടത്തിയ പത്രസമ്മേളനം വിശ്വാസികള്‍ക്ക് വേദനയുളവാക്കിയതായും, ഇക്കാര്യത്തില് വിശ്വാസ സംരക്ഷണ സമിതി അപലപിക്കുകയും ചെയ്തു. ചാലക്കുടിയില് ചേര്‍ന്ന വിശ്വാസ സംരക്ഷണ സമിതി രൂപീകരണ യോഗം കെ.സി.വൈ.എം മുന് രൂപത ചെയര്‍മാന് പോള് മംഗലന് ഉദ്ഘാടനം ചെയ്തു. മുന് രൂപത കെ.സി.വൈ.എം ട്രഷറര് ജോഷി പുത്തിരിക്കല് അധ്യക്ഷത വഹിച്ചു. തോംസണ് ചിരിയങ്കണ്ടത്ത്, ഷാജന് ചക്കാലക്കല്, അഡ്വ.പോളി മൂഞ്ഞേലി, റോയ് ജെ.കളത്തിങ്കല്, സാബു കെ.തോമാസ്, അഡ്വ.ജോണ് നിധിന് തോമാസ്, ജിയോ ജെ.അരിക്കാട്ട് എന്നിവർ ചടങ്ങിൽ സംസാരിച്ചു.\nരൂപത വിശ്വാസ സംരക്ഷണ സമിതി ചെയര്‍മാനായി ജോഷി പുത്തിരിക്കലിനെ തെരഞ്ഞെടുത്തു. വൈസ് ചെയര്‍മാന്മാരായി തോംസണ് ചിരിയങ്കണ്ടത്ത്, പോള് മംഗലന് എന്നിവരേയും, ജനറല് കണ്‍വീനറായി ഷാജന് ചക്കാലക്കല്, ജോ.കണ്‍വീനര്‍മാരായി ജിയോ ജെ.അരിക്കാട്ട്, റോയ് ജെ.കളത്തിങ്കല് എന്നിവരേയും തെരഞ്ഞെടുത്തു. ലീഗല് അഡ്വൈസർമാരായി അഡ്വ.വിജു വാഴക്കാല, അഡ്വ.പോളി മൂഞ്ഞേലി, അഡ്വ.ജോണ് നിധിന് തോമസ് എന്നിവരേയും തെരഞ്ഞെടുത്തു.


രതിമൂര്‍ച്ഛയ്ക്കായി സ്ത്രീയെ എങ്ങനെയെല്ലാം ഉത്തേജിതയാക്കാം? | Honeymoon tips in Malayalam | Vanitha\nWednesday 26 September 2018 11:37 AM IST\nവിവരിക്കാൻ പ്രയാസമായ അവസ്ഥ എന്നാണ് വിദഗ്ധർ പോലും രതിമൂർച്ഛയെക്കുറിച്ചു പറയുന്നത്. ഒരു ഉന്മാദാവസ്ഥയും ചെറിയ കിതപ്പും അനിയന്ത്രിതചലനങ്ങളും അതിനുശേഷം സ്ത്രീകളിൽ ക്രമമായ യോനീസങ്കോചവും പുരുഷന്മാരിൽ ശുക്ലസ്രാവവും ഉണ്ടാകും. പിന്നെ ശാന്തമായ അവസ്ഥ. രതിയിൽ നിന്നു കിട്ടുന്ന സംതൃപ്തി എന്ന് രതിമൂർച്ഛയെക്കുറിച്ച് ചുരുക്കിപ്പറയാം.\nരതിമൂർച്ഛക്കായി സ്ത്രീയെ ഉത്തേജിപ്പിക്കാൻ പല ഭാഗങ്ങളുണ്ട്. ഗുഹ്യഭാഗത്തെ ഉത്തേജനം ഏതെങ്കിലും കാരണം കൊണ്ട് സാധിക്കുന്നില്ലെങ്കിൽ സെൻസിറ്റീവ് ആയ ഭാഗങ്ങളിലെ ചുംബനം മതി. മുലക്കണ്ണുകൾ ഉത്തേജിപ്പിച്ചാൽ പോലും രതിമൂർച്ഛ അനുഭവപ്പെടാം. രണ്ടുപേർക്കും ഒരുമിച്ച് രതിമൂർച്ഛ ഉണ്ടാകില്ല. സ്ത്രീക്ക് ആദ്യം രതിമൂർച്ഛയുണ്ടാവുന്നതാണ് നല്ലത്. ഒരു രതിമൂർച്ഛയ്ക്കു ശേഷം ഉണർന്നെണീക്കാൻ പുരുഷന് സ്ത്രീയേക്കാള് സമയം വേണം.\nദിവസത്തിൽ എത്ര തവണ ലൈംഗികബന്ധമാകാം? ഏതു സമയമാണ് നല്ലത്?\nഹണിമൂൺ കാലത്ത് നിരവധി തവണ സെക്സ് ആസ്വദിക്കുന്നതിൽ തെറ്റില്ല. പക്ഷേ എത്ര തവണ എന്നതിലല്ല, എത്രത്തോളം സംതൃപ്തി കിട്ടുന്നു എന്നതിലാണു കാര്യം. സന്തോഷകരവും ശാന്തവുമായ സാഹചര്യത്തിൽ രണ്ടുപേരുടെയും താൽപര്യത്തിനനുസരിച്ച് ബന്ധപ്പെടാം. ഒരുപാട് ഭക്ഷണം കഴിച്ചാൽ കുറേ നേരത്തേക്ക് ഒന്നും വേണ്ടെന്നു തോന്നുന്നതുപോലെ സെക്സും അമിതമായാൽ മടുക്കും. അസുഖങ്ങൾക്കും സാധ്യത കൂടും. അതുകൊണ്ട് ഇ ണയുടെ ആരോഗ്യവും മാനസികാവസ്ഥയും കണക്കിലെടുത്തു വേണം തവണ തീരുമാനിക്കാൻ.\nസെക്സിനായി പലരും മാറ്റിവയ്ക്കുന്നത് രാത്രിയാണ്.\nപകലിന്റെ മുഴുവൻ ക്ഷീണവുമായി കിടക്കയിലെത്തുമ്പോഴേക്കും ശരീരം സെക്സിനായി തയ്യാറായിരിക്കില്ല. ആരോഗ്യകരമായ സെക്സിന് പുലർകാലമാണ് അനുയോജ്യം. ഉറക്കശേഷം ഫ്രെഷ് ആകുന്ന ഈ നേരത്ത് ലൈംഗികോത്തേജനത്തിന് സഹായിക്കുന്ന ടെസ്റ്റോസ്റ്റീറോൺ ഹോ ർമോൺ ശരീരത്തിൽ ധാരാളമായി ഉണ്ടാകും. ഇത് ബുദ്ധിമുട്ടുള്ളവർക്ക് കുറച്ചു മണിക്കൂറുകൾ ഉറങ്ങിയ ശേഷം ഉണർന്ന്, സെക്സിൽ ഏർപ്പെടാം. പകലാണെങ്കിൽ ഉച്ചകഴിഞ്ഞുള്ള വിശ്രമസമയം പ്രയോജനപ്പെടുത്താം.\nഅസി. പ്രഫസർ ഇൻ ക്ലിനിക്കൽ സൈക്കോളജി,\nമെഡിക്കൽ കോളജ്, തിരുവനന്തപുരം.\nഡോ. ശ്രീകലാദേവി. എസ്. കൺസൾട്ടന്റ്, ഒബ്സ്റ്റെട്രിക്സ് അൻ‍ഡ് ഗൈനക്കോളജി,


കലിതുള്ളി 'പടയപ്പ'; മാട്ടുപ്പെട്ടിയില് അഴിഞ്ഞാടി കാട്ടുകൊമ്പന് 'പടയപ്പ'\nFirst Published 24, Jun 2019, 3:53 PM IST\nപടയപ്പയെന്നാല് എല്ലാവര്‍ക്കും രജനീകാന്താണ്... എന്നാല്, ഇടുക്കിക്കാര്‍ക്ക് പ്രിയപ്പെട്ട മറ്റൊരു പടയപ്പ കൂടിയുണ്ട്. ഒരു കൊമ്പന്, ഒറ്റയാന്. ഇടുക്കിക്കാരുടെ കൂട്ടുകാരന്. രാജമല വഴി ദേശീയ പാതയിലേക്കിറങ്ങുന്ന പടയപ്പ ഇടുക്കിക്കാര്‍ക്കൊക്കെ കൂട്ടുകാരനായിരുന്നു. കാണാം പടയപ്പയുടെ പരാക്രമം.\nരാജമല വഴി ദേശീയ പാതയിലേക്കിറങ്ങുന്ന കുട്ടിക്കുറുമ്പന് ഇടുക്കിക്കാര്‍ക്കൊക്കെ കൂട്ടുകാരനായിരുന്നു. അന്നേ അവന് ഒറ്റയാനായിരുന്നെന്ന് നാട്ടുകാര് പറയുന്നു. കാടിറങ്ങിയ ആനക്കുട്ടി പുഴയിലിറങ്ങി കുളിക്കുകയും വഴിയോരത്തെ കടയിലേക്ക് തുമ്പിക്കൈ നീട്ടുകയും ചെയ്തു. കടയിലുളളവര് അവന് ക്യാരറ്റും ചോളവും പാഷന്‍ഫ്രൂട്ടും നല്‍കി.\nകിട്ടിയത് 'തട്ടി' പടയപ്പ കാട് കയറി. പിന്നെയും പിന്നെയും കൊതിവന്നപ്പോഴക്കെ അവന് കാടിറങ്ങി നാട്ടില്ലെത്തി. കിട്ടിയത് കഴിച്ച് തിരിച്ചു പോയി. ഒരിക്കല് ഒരു സഞ്ചാര സീസണ് കാലത്ത് ആ കാട്ടുകുറുമ്പന് കാടിറങ്ങി.\nഅന്ന് തമിഴ് സൂപ്പര് സ്റ്റാര് രജനീകാന്തിന്‍റെ പടയപ്പ എന്ന സിനിമയിലെ " സിഗനടൈ പോട്ട് സിഗറത്തിലേറ്.... സിഗറത്തെ അടന്താല് വാനത്തിലേറ്.... " എന്ന പാട്ട് വിനോദസഞ്ചാരികള്‍ക്കായി ഏതോ കടയില് ഉറക്കെ വച്ചിരുന്നു. ആര് കേട്ടാലും രണ്ട് ചുവട് വെക്കും. ഭക്ഷണം കഴിച്ച് പുഴയിലിറങ്ങി വെള്ളം കുടിച്ച ശേഷം ഉറക്കെ പാട്ട് കേട്ട കാട്ടുകുറമ്പുന് മണിക്കൂറുകളോളം പുഴക്കരയില് തലയിളക്കി നൃത്തം വച്ചു.\nഅന്ന് വീണതാണ് അവന് പേര് " പടയപ്പ ". ഇന്നും അവന് ഇടുക്കിക്കാരുടെ പടയപ്പയായി വാഴുന്നു. ഇന്നും പടയപ്പയെ കുറിച്ച് പറയുമ്പോള് രാജമലക്കാര് പഴയ ഡാന്‍സിനെ കുറിച്ച് സംസാരിച്ച് തുടങ്ങും. തങ്ങളുടെ ചങ്കാണ് പടയപ്പയെന്ന് മാട്ടുപ്പെട്ടിക്കാര് ഉറപ്പിക്കും.\nഇത് ആദ്യമായാണ് പടയപ്പ സഞ്ചാരികള്‍ക്കും നാട്ടുകാര്‍ക്കുമെതിരെ തിരിയുന്നത്. പതിവ് നടത്തത്തിനെത്തിയതാകണം അവന്. ഏതായാലും മാട്ടുപ്പെട്ടി ദേശീയപാതയിലൂടെ ഒറ്റക്കൊമ്പന്‍റെ പ്രൗഢിയോടെ പടയപ്പ നടന്നു. നടത്തിനിടെയാണ് നാട്ടുകാര് പടയപ്പയുടെ വലതു കാലിലെ മുറിവ് ശ്രദ്ധിച്ചത്.\nനടന്നടുത്ത പടയപ്പയെ കണ്ട തദ്ദേശവാസികള് നമസ്കാരം പറഞ്ഞു. മുറിവെങ്ങനെയുണ്ടായെന്ന് തിരക്കി. ചോദിച്ചവരോടൊക്കെ അവന് തലയിളക്കി. പതുക്കെ മുന്നോട്ട് നടന്നു.\nവിനോദസഞ്ചാരത്തിനെത്തിയവര് ആനയുടെ ഒതുക്കം കണ്ട് നാട്ടാനയെന്ന് കരുതി സെല്‍ഫിക്ക് പോസ് ചെയ്യാനെത്തി. ആള്‍ക്കൂട്ടം കണ്ട ആനയ്ക്ക് കലിയേറി. പതിവ് നടത്തത്തിനിടെ ശല്യം ചെയ്യാത്ത നാട്ടുകാരെപോലെയല്ല സഞ്ചാരികള് എന്ന് പടയപ്പയ്ക്കറിയില്ലല്ലോ. ബുദ്ധി കൂടുതലുള്ള മനുഷ്യന് ആനയുടെ ശാന്തത മുതലാക്കി 'പട'മെടുപ്പ് തുടര്‍ന്നതോടെ ആ കാട്ടുകുറുമ്പന് ഇടംതിരിഞ്ഞു.\nവഴിയരുകിലെ പെട്ടിക്കടകളിലേക്ക് തുമ്പിക്കൈകള് പലതവണ നീണ്ടു. പല കടക്കാരും "എടാ ചെയ്യരുതെടാ, വിട്ട് പോടാ " എന്നാക്കെ അവനോട് അപേക്ഷിക്കുന്നുണ്ടായിരുന്നു. എന്നാല് തനിക്കാവശ്യമായതെല്ലാം എടുത്തതിന് ശേഷമാണ് പടയപ്പ കാട് കേറിയത്.\nകാലിലെ പരിക്ക് എങ്ങനെയുണ്ടായെന്ന് മാത്രം ആര്‍ക്കുമറിയില്ല. ചിലര് ആനപ്പോരിനിടെയുണ്ടായതാണെന്ന് പറഞ്ഞു. പാറയിലിട്ട് ദേഹം ഉരച്ചപ്പോള് മുറിഞ്ഞതാകാമെന്ന് ചിലര്. എന്തായാലും മുറിവേറ്റകാലുമായി പടയപ്പ വീണ്ടും കാട് കയറി. അടുത്തവരവിനെത്തുമ്പോള് മുറിവുണങ്ങണേ എന്ന് പ്രാര്‍ത്ഥനയോടെ മാട്ടുപ്പെട്ടിക്കാര് വീണ്ടും തങ്ങളുടെ ജോലികളിലേക്കും...


Siddique directing sequal for Hitler - Malayalam Filmibeat\nഹിറ്റ്‌ലര് മാധവന് കുട്ടി തിരിച്ചെത്തുന്നു?\n| Published: Wednesday, November 13, 2013, 12:29 [IST]\nഹിറ്റ്‌ലര്, ക്രോണിക് ബാച്ചലര് എന്നീ മെഗാഹിറ്റ് ചിത്രങ്ങള് മലയാളത്തിന് സമ്മാനിച്ച കൂട്ടുകെട്ട് വീണ്ടുമെത്തുകയാണ്. അതേ ഹിറ്റ്‌മേക്കര് സിദ്ദിഖും സൂപ്പര്‍താരം മമ്മൂട്ടിയും വീണ്ടും ഒരുമിക്കുന്നു. പതിവുപോലെ നര്‍മ്മം ചാലിച്ചൊരുക്കുന്ന ഒരു കുടുംബകഥയുമായിട്ടാണ് ഇവരെത്തുന്നത്. മമ്മൂട്ടിയും സിദ്ദിഖും വീണ്ടും ഒന്നിയ്ക്കുന്നുവെന്ന വാര്‍ത്ത കുറച്ചുനാളുകളായി പുറത്തുവന്നിട്ട്. ഇപ്പോള് ഇവരുടെ മൂന്നാത്തെ ചിത്രത്തെക്കുറിച്ച് പല റിപ്പോര്‍ട്ടുകളും പുറത്തുവന്നുകൊണ്ടിരിക്കുകയാണ്.\nഇതില് പ്രധാനം പുതിയ ചിത്രം ഹിറ്റ്‌ലര് എന്ന ചിത്രത്തിന്റെ രണ്ടാംഭാഗമായിരിക്കുമെന്ന റിപ്പോര്‍ട്ടുകളാണ്. 1996ല് വിഷുച്ചിത്രമായിട്ടാണ് ഹിറ്റ്‌ലര് എന്ന ചിത്രം റിലീസ് ചെയ്തത്. അതേസമയത്ത് പുറത്തിറങ്ങിയ മറ്റുചിത്രങ്ങളെ മറികടന്ന് ഹിറ്റ്‌ലര് വന്‍ഹിറ്റായി മാറുകയായിരുന്നു. അഞ്ച് സഹോദരിമാരെ തള്ളക്കോഴി ചിറകിന് കീഴിലെന്ന പോലെ കൊണ്ടുനടക്കുന്ന സഹോദരനായ മാധവന്‍കുട്ടിയെന്ന കഥാപാത്രത്തെയായിരുന്നു ചിത്രത്തില് മമ്മൂട്ടി അവതരിപ്പിച്ചത്. കുടുംബപ്രേക്ഷകരെ നന്നേ രസിപ്പിച്ച ഈ ചിത്രത്തിന് രണ്ടാം ഭാഗം വരുന്നുവെന്നത് പ്രതീക്ഷകള് ഏറെ നല്‍കുന്നൊരു വാര്‍ത്തയാണ്.\nഎന്നാല് ഇക്കാര്യത്തെക്കുറിച്ച് സിദ്ദിഖ് ഇതേവരെ സ്ഥിരീകരണമൊന്നും നല്‍കിയിട്ടില്ല. മമ്മൂട്ടിയുടെ ചിത്രത്തിന്റെ കഥയുടെ വണ്‍ലൈന് മാത്രമേ മനസിലുള്ളുവെന്നും ഇനി തിരക്കഥ തയ്യാറാക്കേണ്ടതുണ്ടെന്നുമാണ് സിദ്ദിഖ് പറയുന്നത്. 2014ലായിരിക്കം സിദ്ദിഖ്-മമ്മൂട്ടി ചിത്രം തയ്യാറാവുക. മലയാളത്തില് സിദ്ദിഖ് ഒരുക്കിയ അവസാനചിത്രം മോഹന്‍ലാല് നായകനായ ലേഡീസ് ആന്റ് ജെന്റില്‍മാന് ആയിരുന്നു. ഈ ചിത്രം പ്രതീക്ഷിച്ച വിജയം കൊയ്തിരുന്നില്ല. അതുകൊണ്ടുതന്നെ മമ്മൂട്ടിയെവച്ച് ഒരു വലിയ ഹിറ്റൊരുക്കുകയെന്നത് മലയാളത്തിലെ വിലയേറിയ സംവിധായകന് എന്ന നിലയ്ക്ക് സിദ്ദിഖിന്റെ ആവശ്യമാണ്.\nRead more about: siddique mammootty director സിദ്ദിഖ് മമ്മൂട്ടി സംവിധായകന് സൂപ്പര്‍താരം രണ്ടാംഭാഗം\nAccording to reports director Siddique to directasequal for Mammootty Film Hitler,\nStory first published: Wednesday, November 13, 2013, 12:29 [IST]


ക്‌നാനായ സമുദായത്തിന് അനുഗ്രഹീത നിമിഷങ്ങള്; സെന്റ് മൈക്കിള് ചാപ്പല് വെഞ്ചരിച്ചു.\nTiju Kannampally , 2017-07-07 02:07:15amm\nബര്‍മിങ്ഹാം: യുകെയിലെ പ്രഥമ ക്‌നാനായ ചാപ്പല് ഭക്തിനിര്‍ഭരമായ തിരുകര്‍മ്മങ്ങളോടെ കോട്ടയം അതിരൂപതാ സഹായമെത്രാന് മാര്. ജോസഫ് പണ്ടാരശ്ശേരി വെഞ്ചിരിച്ചു. ഫാ. സജി മലയില് പുത്തന്‍പുര, ഫാ. സജി തോട്ടം, ഫാ. മാത്യു കുട്ടിയാങ്കല്, ഫാ. ഫിലിപ്പ് കുഴിപ്പറമ്പില്, ഫാ. ജസ്റ്റിന് കാരയ്ക്കാട്ട്, ഫാ. എബ്രഹാം പറമ്പേട്ട് എന്നിവര് സന്നിഹിതരായിരുന്നു. ബര്‍മിങ്ഹാം യൂണിറ്റിന്റെ നേതൃത്വത്തില് വിശിഷ്ടാതിഥികള്‍ക്ക് സ്വീകരണം നല്‍കി.\nബര്‍മിങ്ഹാം: യുകെയിലെ ക്‌നാനായ കത്തോലിക്കര്‍ക്ക് ഇന്ന് അഭിമാന മുഹൂര്‍ത്തം. സ്വന്തമായി ഒരു ദേവാലയം വേണമെന്നുള്ള ആഗ്രഹ സാക്ഷാത്ക്കാരം. സെന്റ്. മൈക്കിള്‍സ് ചാപ്പ്‌ളിന്റെ വെഞ്ചെരിപ്പ് കര്‍മ്മം ഇന്ന് വൈകുന്നേരം ആറരക്ക് നടക്കും.\nകോട്ടയം അതിരൂപതാ സഹായമെത്രാന് മാര്. ജോസഫ് പണ്ടാരശ്ശേരി സെന്റ്. മൈക്കിള് ചാപ്പല് വെഞ്ചെരിക്കുമ്പോള് വികാര ജനറാള് ഫാ. സജി മലയില് പുത്തന്‍പുര, ഫാ. സജി തോട്ടം, ഫാ. മാത്യു കുട്ടിയാങ്കല്, ഫാ. ഫിലിപ്പ് കുഴിപ്പറമ്പില്, ഫാ. ജസ്റ്റിന് കാരയ്ക്കാട്ട്, ഫാ. എബ്രഹാം പറമ്പേട്ട് എന്നിവര് സന്നിഹിതരായിരിക്കും.\nബര്‍മിങ്ഹാം യൂണിറ്റിന്റെ നേതൃത്വത്തില് വിശിഷ്ടാതിഥികള്‍ക്ക് സ്വീകരണം നല്‍കും. വെഞ്ചെരിപ്പിന് ശേഷം സ്‌നേഹവിരുന്ന് ഉണ്ടായിരിക്കും.\nബര്‍മിങ്ഹാം: യുകെയിലെ ക്‌നാനായ കത്തോലിക്കര്‍ക്ക് ഇന്ന് അഭിമാന മുഹൂര്‍ത്തം. സ്വന്തമായി ഒരു ദേവാലയം വേണമെന്നുള്ള ആഗ്രഹ സാക്ഷാത്ക്കാരം. സെന്റ്. മൈക്കിള്‍സ് ചാപ്പ്‌ളിന്റെ വെഞ്ചെരിപ്പ് കര്‍മ്മം ഇന്ന് വൈകുന്നേരം ആറരക്ക് നടക്കും. കോട്ടയം അതിരൂപതാ സഹായമെത്രാന് മാര്. ജോസഫ് പണ്ടാരശ്ശേരി സെന്റ്. മൈക്കിള് ചാപ്പല് വെഞ്ചെരിക്കുമ്പോള് വികാര ജനറാള് ഫാ. സജി മലയില് പുത്തന്‍പുര, ഫാ. സജി തോട്ടം, ഫാ. മാത്യു കുട്ടിയാങ്കല്, ഫാ. ഫിലിപ്പ് കുഴിപ്പറമ്പില്, ഫാ. ജസ്റ്റിന് കാരയ്ക്കാട്ട്, ഫാ. എബ്രഹാം പറമ്പേട്ട് എന്നിവര് സന്നിഹിതരായിരിക്കും. ബര്‍മിങ്ഹാം യൂണിറ്റിന്റെ നേതൃത്വത്തില് വിശിഷ്ടാതിഥികള്‍ക്ക് സ്വീകരണം നല്‍കും. വെഞ്ചെരിപ്പിന് ശേഷം സ്‌നേഹവിരുന്ന് ഉണ്ടായിരിക്കും.ബര്‍മിങ്ഹാം: യുകെയിലെ പ്രഥമ ക്‌നാനായ ചാപ്പല് ഭക്തിനിര്‍ഭരമായ തിരുകര്‍മ്മങ്ങളോടെ കോട്ടയം അതിരൂപതാ സഹായമെത്രാന് മാര്. ജോസഫ് പണ്ടാരശ്ശേരി വെഞ്ചിരിച്ചു. ഫാ. സജി മലയില് പുത്തന്‍പുര, ഫാ. സജി തോട്ടം, ഫാ. മാത്യു കുട്ടിയാങ്കല്, ഫാ. ഫിലിപ്പ് കുഴിപ്പറമ്പില്, ഫാ. ജസ്റ്റിന് കാരയ്ക്കാട്ട്, ഫാ. എബ്രഹാം പറമ്പേട്ട് എന്നിവര് സന്നിഹിതരായിരുന്നു. ബര്‍മിങ്ഹാം യൂണിറ്റിന്റെ നേതൃത്വത്തില് വിശിഷ്ടാതിഥികള്‍ക്ക് സ്വീകരണം നല്‍കി.


ഹ്യുണ്ടായി ഓറ കോംപാക്ട് സെഡാൻ ഡിസംബർ 19-ന് അരങ്ങേറും - Malayalam DriveSpark\nഹ്യുണ്ടായി ഓറ കോംപാക്ട് സെഡാൻ ഡിസംബർ 19-ന് അരങ്ങേറും\nUpdated: Thursday, November 28, 2019, 10:49 [IST]\nഇന്ത്യയിലെ ഏറ്റവും വലിയ രണ്ടാമത്തെ വാഹന നിർമ്മാതാക്കളായ ഹ്യുണ്ടായി തങ്ങളുടെ ഏറ്റവും പുതിയ കോംപാക്ട് സെഡാനായ ഓറയെ 2019 ഡിസംബർ 19-ന് ആഗോളതലത്തിൽ അവതരിപ്പിക്കും.\nനിലവിലെ എക്സെന്റ് കോംപാക്ട് സെഡാന്റെ പിൻഗാമിയാണ് ഓറ. ഈ വർഷം ആദ്യം ഇന്ത്യയിൽ അരങ്ങേറ്റം കുറിച്ച ഗ്രാൻഡ് i10 നിയോസ് പ്രീമിയം ഹാച്ച്ബാക്കിനെ അടിസ്ഥാനമാക്കിയുള്ള സെഡാൻ മോഡലാണിത്.\nഹ്യുണ്ടായിയുടെ പുതിയ കോം‌പാക്ട് സെഡാൻ അടിമുടി മാറ്റങ്ങളോടെയാകും വിപണിയിലെത്തുക. എങ്കിലും അതിന്റെ ബാഹ്യ ബോഡി പാനലുകൾ, ഇന്റീരിയർ ബിറ്റുകൾ എന്നിവ നിയോസ് ഹാച്ച്ബാക്കുമായി പങ്കിടും. കൊറിയൻ നിർമ്മാതാക്കൾ ഇതിനോടകം തന്നെ ഓറ സെഡാന്റെ പരീക്ഷണയോട്ടം ആരംഭിച്ചിരുന്നു.\nപുതിയ മോഡലിന് കോം‌പാക്ട് അളവുകൾ ഉണ്ടായിരുന്നിട്ടും ഒരു സാധാരണ മൂന്ന് ബോക്സ് സിലൗറ്റ് ലഭിക്കുന്നു. മോഡൽ അതിന്റെ മുൻവശത്തെ സ്റ്റൈലിംഗ് നിയോസുമായി പങ്കിടുമെങ്കിലും, ഹാച്ച്ബാക്ക് പതിപ്പിനേക്കാൾ കൂടുതൽ പ്രീമിയം ലുക്ക് നൽകുന്നതിന്സൂക്ഷ്മമായ മാറ്റങ്ങൾ വരുത്തും.\nനിയോസിനെപ്പോലെ, ഓറയ്ക്കും ഹ്യുണ്ടായിയുടെ കാസ്കേഡിംഗ് ഗ്രില്ലിന്റെ ഏറ്റവും പുതിയ ആവർത്തനം ലഭിക്കും. പക്ഷേ ഹാച്ച്ബാക്കിൽ കാണുന്ന ലളിതമായ സ്ലേറ്റുകൾക്ക് പകരം ഹണികോമ്പ് ഉൾപ്പെടുത്തലുകൾ ലഭിക്കുമെന്നാണ് പ്രതീക്ഷിക്കുന്നത്. നിയോസിലെ പോലെ പുതിയ രൂപത്തിലുള്ള ബൂമറാങ് എൽഇഡി ലൈറ്റുകളും വാഹനത്തിന് ലഭിക്കും.\nഎന്നാൽ മികച്ച നിലവാരമുള്ള ഹെഡ്‌ലാമ്പുകൾ ഓറയിൽ ഹ്യുണ്ടായി നൽകുമെന്നാണ് സൂചന. പുറകിൽ, ഓറ സെഡാൻ വലിയ റാപ്എറൗണ്ട് ടെയിൽ ലാമ്പുകളുമായാണ് വരുന്നത്. എൽഇഡി ഘടകങ്ങൾ ബൂട്ട് ലിഡിൽ വ്യാപിക്കും. എലാൻട്ര ഫെയ്‌സ്‌ലിഫ്റ്റ് പോലെ പുതിയ ഹ്യുണ്ടായി സെഡാനുകളുടെ സ്റ്റൈലിംഗ് ദിശ പിന്തുടരുമെന്ന് പ്രതീക്ഷിക്കുന്ന ഈ കാറിൽ ബൂട്ട് ലിഡിന് പകരം റിയർ ബമ്പറിൽ നമ്പർ പ്ലേറ്റ് ഇടംപിടിക്കും.\nഇന്റീരിയറിൽ ആപ്പിൾ കാർപ്ലേ, ആൻഡ്രോയിഡ് ഓട്ടോ എന്നിവയുൾപ്പെടെയുള്ള സവിശേഷതകൾ നിറഞ്ഞ 8.0 ഇഞ്ച് വലിയ ടച്ച്‌സ്‌ക്രീൻ ഇൻഫോടെയ്ൻമെന്റ് സിസ്റ്റം ഇതിന് ലഭിക്കുന്നു. ഉയർന്ന വകഭേദൾക്ക് വയർലെസ് ചാർജിംഗ് ഓപ്ഷനും ലഭിക്കും. ഗ്രാൻഡ് i10 നിയോസിന് ഹ്യുണ്ടായിയുടെ ബ്ലൂലിങ്ക് കണക്റ്റിവിറ്റി സിസ്റ്റം ലഭിക്കുന്നില്ല. എന്നാൽ ഓറ സെഡാനിൽ ഈ സേവനം കമ്പനി ഉൾപ്പെടുത്തുമോ എന്ന കാര്യം കണ്ടറിയണം.\nMost Read: യുലുവിനൊപ്പം കൈകോര്‍ത്ത് ബജാജ്\nമൂന്ന് ബിഎസ്-VI കംപ്ലയിന്റ് എഞ്ചിൻ ഓപ്ഷനുകളുമായി പുതിയ ഓറ സെഡാനെ ഹ്യുണ്ടായി വിപണിയിലെത്തിക്കും. കോംപാക്ട് സെഡാനിൽ 1.2 ലിറ്റർ ത്രീ സിലിണ്ടർ ഡീസൽ യൂണിറ്റിനൊപ്പം നിയോസിൽ ഇതിനോടകം ലഭ്യമായ 1.2 ലിറ്റർ പെട്രോളും വാഹനത്തിൽ ഇടംപിടിക്കും.\nഎന്നിരുന്നാലും ഓറ സെഡാന്റെ നിരയിൽ ഒരു 1.0 ലിറ്റർ ടർബോ പെട്രോൾ എഞ്ചിൻ ഉൾപ്പെടുത്തുന്നതാണ് ശ്രദ്ധേയമായ കാര്യം. കോംപാക്ട് എസ്‌യുവിയായ വെന്യുവിൽ അരങ്ങേറ്റം കുറിച്ച അതേ എഞ്ചിനാണെങ്കിലും ട്യൂൺ കുറഞ്ഞ അവസ്ഥയിലായിരിക്കും ഓറയിൽ വാഗ്ദാനം ചെയ്യുക.\nഗിയർബോക്സ് ഓപ്ഷനുകളിൽ എഎംടി ഗിയർബോക്സിനൊപ്പം 1.2 ലിറ്റർ പെട്രോൾ, ഡീസൽ വകഭേദങ്ങളിൽ5സ്പീഡ് മാനുവലും ലഭ്യമാകും. സ്‌പോർട്ടിയർ 1.0-ലിറ്റർ ടർബോ-പെട്രോൾ എഞ്ചിൻ ഓപ്ഷനിൽ5സ്പീഡ് മാനുവൽ ഗിയർബോക്‌സ് മാത്രമേ ലഭിക്കൂ.\n2020 ജനുവരിയിൽ ഹ്യുണ്ടായി ഓറ കോംപാക്ട് സെഡാന്റെ വിലയും കൂടുതൽ വിവരങ്ങളും പ്രഖ്യാപിക്കുമെന്നാണ് പ്രതീക്ഷിക്കുന്നത്. ഓറയുടെ പ്രധാന എതിരാളികളിൽ മാരുതി സുസുക്കി ഡിസയർ, ഹോണ്ട അമേസ്, ഫോർഡ് ആസ്പയർ, ടാറ്റ ടിഗോർ, റെനോ എൽബിഎ കോംപാക്ട് സെഡാൻ എന്നിവ ഉൾപ്പെടുന്നു.\nഹ്യുണ്ടായി എക്സെന്റ് സെഡാൻ എക്സെന്റ് പ്രൈം എന്ന പേരിൽ ഇന്ത്യയിൽ വിൽക്കുന്നത് തുടരും. ഇത് ക്യാബ് അഗ്രഗേറ്ററുകളെയും ഫ്ലീറ്റ് ഓപ്പറേറ്റർമാർക്കും വേണ്ടി മാത്രമാകും വിപണിയിൽ എത്തുക. ബിഎസ്-VI കംപ്ലയിന്റ് പെട്രോൾ, ഡീസൽ എഞ്ചിനുകൾ ഉപയോഗിച്ച് ഇത് നവീകരിക്കും.\nHyundai Aura compact sedan will unveil on December 19. Read more Malayalam


ഓൾ ഇന്ത്യാ മെഡിക്കൽ പിജി | All India Medical PG | Online Class\nബി.എസ്. വാരിയർ January 23, 2022 04:22 PM IST\nരേഖകൾ ഏതെല്ലാമെന്ന് ഇൻഫർമേഷൻ ബുള്ളറ്റിന്റെ 35, 36 പേജുകളിലുണ്ട്\nമെഡിക്കൽ പിജിക്ക് ഓൾ ഇന്ത്യ ക്വോട്ട ആദ്യ റൗണ്ടിൽ പ്രവേശനം കിട്ടുന്നവർ കോളജിൽ നേരിട്ട് ചെന്നുചേരണമെന്ന വ്യവസ്ഥയിൽ ഇളവ്. കോവിഡ് സാഹചര്യം പരിഗണിച്ച് ഓൺലൈനായും ചേരാം. അതേസമയം, ആദ്യറൗണ്ടിലെ സീറ്റ് നിലനിർത്തിക്കൊണ്ട് രണ്ടാം റൗണ്ടിലേക്ക് അപ്ഗ്രഡേഷൻ ആഗ്രഹിക്കുന്നവർ കോളജിൽ നേരിട്ടുപോയേ മതിയാകൂ.\nഓൺലൈനായി ചേരുന്നവർ സീറ്റ് സ്വീകരിക്കുന്നെന്ന കാര്യം ഉറപ്പിക്കുന്ന ഇ–മെയിൽ അയച്ച്, നിർദിഷ്ടരേഖകളുടെ സ്കാൻ ചെയ്ത കോപ്പികൾ അപ്‌ലോ‍ഡ് ചെയ്യണം. രേഖകൾ ഏതെല്ലാമെന്ന് ഇൻഫർമേഷൻ ബുള്ളറ്റിന്റെ 35, 36 പേജുകളിലുണ്ട്. കോളജുകൾ ഇ–മെയിൽ ഐഡിയും, ഫോൺ നമ്പറും, ഫീസ് അടയ്ക്കാനുള്ള പോർട്ടലും അവയുടെ വെബ്സൈറ്റിൽ പ്രദർശിപ്പിക്കും. ഓൺലൈൻ പ്രവേശനം താൽക്കാലികമാണ്. ഇത് പിന്നീട് നേരിട്ടെത്തി ഒറിജിനൽ രേഖകൾ പരിശോധിപ്പിച്ച്, വൈദ്യപരിശോധനയും കഴിച്ച് ഉറപ്പിക്കേണ്ടതുണ്ട്.\nആദ്യറൗണ്ടിൽ 28 വരെ റിപ്പോർട്ടിങ്ങുണ്ട്. ചേർന്നശേഷം സീറ്റ് ഉപേക്ഷിക്കണമെന്നുണ്ടെങ്കിൽ, ഫെബ്രുവരി 3നു വൈകിട്ടു4വരെ സമയമുണ്ട്. പൂർണവിവരങ്ങൾക്ക് www.mcc.nic.in\nതമിഴ്നാട്ടിലെ മധുരയിലും പുതുതായി ആരംഭിച്ചതോടെ രാജ്യത്താകെ 20 എയിംസ് സ്ഥാപനങ്ങളിൽ എംബിബിഎസ് പ്രവേശനം ലഭിക്കും. ഇതോടെ മധുരയിലെ 50 ഉൾപ്പെടെ കേരളത്തിലെ കുട്ടികൾക്കും അപേക്ഷിക്കാവുന്ന ആകെ സീറ്റ് 2044 ആയി. ഇതനുസരിച്ച് നാളെ രാത്രി 11.55 വരെ ചോയ്സ് ഫില്ലിങ് പരിഷ്കരിക്കാം. കൽപിത സർവകലാശാലകൾ, എയിംസ്, ജിപ്മെർ, അലിഗഡ് മുസ്‌ലിം സർവകലാശാല എന്നിവയിലെ എൻആർഐ സീറ്റുകളിൽ താൽപര്യമുള്ളവർ ‘ഡീംഡ് യൂണിവേഴ്സിറ്റീസ്’ വിഭാഗം തിരഞ്ഞെടുത്ത് അതിനുള്ള ഫീസടയ്ക്കണം. അങ്ങനെ ചെയ്യാതെ പോയവർക്ക് ഒരു പ്രാവശ്യം മാത്രം ലഭിക്കുന്ന ‘റീസെറ്റ്’ സൗകര്യം ഉപയോഗിക്കാം. നാളെ രാവിലെ 11 വരെ സമയമുണ്ട‌്.സംവരണവിഭാഗത്തിൽനിന്നു ജനറലിലേക്കു കാറ്റഗറി മാറ്റിയ ചിലർ തിരികെ സംവരണത്തിലേക്കു പോകണമെന്ന് ആവശ്യപ്പെടുന്നുണ്ട്. റീസെറ്റ് വഴി പോലും ഇതു സാധ്യമല്ല. കാറ്റഗറിമാറ്റം ഒരിക്കലേ അനുവദിക്കൂ.\nCotnent Summary : All India Medical PG: Candidates can secure admission online\nhttps-www-manoramaonline-com-education-education-news video-component 30us5b1qf1vsdokhgreecofd2u


ഔഫ് കൊലപാതകം: ഇര്‍ഷാദിനെ മുനിസിപ്പല് സെക്രട്ടറി സ്ഥാനത്തു നിന്നും സസ്‌പെന്‍ഡ് ചെയ്ത് യൂത്ത് ലീഗ്; കൊലപാതകം ദൗര്‍ഭാഗ്യകരമെന്ന് പ്രതികരണം\nഔഫിന്റെ കൊലപാതകം നിര്‍ഭാഗ്യകരമാണെന്നും കേസുസംബന്ധിച്ച് പുറത്തുവരുന്ന വാര്‍ത്തകളില് സമഗ്രവും നിഷ്പക്ഷവുമായ അന്വേഷണം ആവശ്യമാണെന്നും യൂത്ത് ലീഗ് ജനറല് സെക്രട്ടറി പി കെ ഫിറോസ് വാര്‍ത്താകുറിപ്പില് പറയുന്നു\n25 Dec 2020 6:27 AM GMT\nകാഞ്ഞങ്ങാട് ഡിവൈഎഫ്‌ഐ പ്രവര്‍ത്തകന് ഔഫ് അബ്ദുള്‍റഹ്മാന്റെ മരണത്തില് പ്രതിയെന്ന് കണ്ടെത്തിയ ഇര്‍ഷാദിനെ മുന്‍സിപ്പല് സെക്രട്ടറി സ്ഥാനത്തുനിന്നും സസ്‌പെന്‍ഡ് ചെയ്ത് യൂത്ത് ലീഗ്. കൊലപാതകത്തില് പങ്കുള്ളതായുള്ള മൊഴിയുടെ അടിസ്ഥാനത്തിലാണ് നടപടിയെന്നാണ് യൂത്ത് ലീഗ് സംസ്ഥാന നേതൃത്വത്തിന്റെ പ്രതികരണം. ഔഫിന്റെ കൊലപാതകം നിര്‍ഭാഗ്യകരമാണെന്നും കേസുസംബന്ധിച്ച് പുറത്തുവരുന്ന വാര്‍ത്തകളില് സമഗ്രവും നിഷ്പക്ഷവുമായ അന്വേഷണം ആവശ്യമാണെന്നും യൂത്ത് ലീഗ് ജനറല് സെക്രട്ടറി പി കെ ഫിറോസ് വാര്‍ത്താകുറിപ്പില് പറയുന്നു.\nകാഞ്ഞങ്ങാട്ടെ അബ്ദുറഹ്മാര് ഔഫ് എന്ന സഹോദരന്റെ കൊലപാതകം ദൗര്‍ഭാഗ്യകരമാണ്. കൊലപാതകത്തെ സംബന്ധിച്ച് പല തരത്തിലുള്ള വാര്‍ത്തകള് വരുന്നുണ്ട്. ഇതു സംബന്ധിച്ച് സമഗ്രവും നിഷ്പക്ഷവുമായ അന്വേഷണം നടക്കണം. സത്യാവസ്ഥ പുറത്തുവരണം. കൊലപാതകവുമായി ബന്ധപ്പെട്ട പ്രാഥമിക അന്വേഷണത്തില് കാഞ്ഞങ്ങാട് മുന്‍സിപ്പല് യൂത്ത് ലീഗ് സെക്രട്ടറി ഇര്‍ഷാദിന് പങ്കുള്ളതായുള്ള മൊഴിയുടെ അടിസ്ഥാനത്തില് ഇര്‍ഷാദിനെ തല്‍സ്ഥാനത്ത് നിന്നും സസ്‌പെന്‍ഡ് ചെയ്തതായി അറിയിക്കുന്നു.\nഅതേസമയം, കാഞ്ഞങ്ങാട് കല്ലുരാവിയില് ഡിവൈഎഫ്‌ഐ പ്രവര്‍ത്തകനായ ഔഫ് അബ്ദുറഹ്മാന്റെത് രാഷ്ട്രീയകൊലപാതകമാണെന്ന് ജില്ല പൊലീസ് മേധാവി മാധ്യമങ്ങളോട് പറഞ്ഞു. വോട്ടെണ്ണല് ദിവസത്തെ ഡിവൈഎഫ്‌ഐ-യൂത്ത് ലീഗ് സംഘര്‍ഷത്തെ തുടര്‍ന്നാണ് കൊലപാതകം നടന്നത്. കൊലപാതകസമയത്ത് സംഘര്‍ഷം ഉണ്ടായിരുന്നില്ലെന്നും പൊലീസ് വ്യക്തമാക്കി.\nകേസില് ഇര്‍ഷാദിനു പുറമെ എംഎസ്എഫ് മുന്‍സിപ്പല് പ്രസിഡന്റ് ഹസ്സനും, യൂത്ത് ലീഗ് പ്രവര്‍ത്തകനായ ആഷിറും കൊലപാതകത്തില് പങ്കാളികളാണ്. കേസിലെ എല്ലാ പ്രതികളെയും പൊലീസ് പിടികൂടി. കേസിലെ മുഖ്യപ്രതിയായ ഇര്‍ഷാദിനെ മംഗലൂരുവിലെ സ്വകാര്യ ആശുപത്രിയില് നിന്നാണ് കസ്റ്റടിയിലെടുത്തത്.\nമുക്കത്ത് വച്ച് ബൈക്കില് യാത്ര ചെയ്യുകയായിരുന്ന അബ്ദുള് റഹ്മാന് ഔഫിനെ നെഞ്ചില് കത്തി ഉപയോഗിച്ച് കുത്തി വീഴ്ത്തിയത് താനാണെന്ന് ഇര്‍ഷാദ് പോലീസിന് മൊഴി നല്‍കി. ഹൃദയത്തില് ആഴത്തില് ഏറ്റ മുറിവിനെ തുടര്‍ന്നാണ് ഔഫ് മരിച്ചതെന്ന് പോസ്റ്റ്‌മോര്‍ട്ടം റിപ്പോര്‍ട്ട് പറയുന്നു.


കോതനല്ലൂർ: സി.എസ്.ഡി.എസ്. കോതനല്ലൂർ കുടുംബയോഗം സർവോത്തം ജീവൻരക്ഷാ പഥക് പി.കെ.വിനീതയുടെ പേരിൽ പഠനോപകരണ വിതരണവും ബോധവത്‌കരണ ക്ലാസും നടത്തി. എം.ജെ.സന്തോഷ് അധ്യക്ഷത വഹിച്ചു. ഹെൽത്ത് ഇൻസ്‌പെക്ടർ ബി.ഷിബു ക്ലാസെടുത്തു. ജോമോൻ, സിബി മാഞ്ഞൂർ, സരിതാ മാത്യു, ബേബി സെബാസ്റ്റ്യൻ, സി.സി.ജയകുമാർ, കുഞ്ഞുമോൻ പുളിക്കൻ, ഷിബു സ്‌കറിയ തുടങ്ങിയവർ പ്രസംഗിച്ചു.\nവൈക്കം: ടി.വി.പുരം മണ്ഡലം കോൺഗ്രസ് കമ്മിറ്റിയുടെ രാജീവ് ഗാന്ധി സ്മാരക മെറിറ്റ് അവാർഡുദാന സമ്മേളനം ഡി.സി.സി. പ്രസിഡന്റ് ജോഷി ഫിലിപ്പ് ഉദ്ഘാടനംചെയ്തു. മണ്ഡലം പ്രസിഡന്റ് അഡ്വ. എസ്.സാനു അധ്യക്ഷത വഹിച്ചു. മെറിറ്റ് അവാർഡ് വിതരണം പ്രൊഫ. കെ.എസ്.ഇന്ദുവും പഠനോപകരണ വിതരണം ബ്ലോക്ക് കോൺഗ്രസ് പ്രസിഡന്റ് അക്കരപ്പാടം ശശിയും നിർവഹിച്ചു. ബി.അനിൽകുമാർ, എലിസബത്ത് മേഴ്‌സി, ആർ.ചന്ദ്രസേനൻ, എ.സനീഷ് കുമാർ, കെ.എസ്.ബാഹുലേയൻ, ബീനാ മോഹനൻ, ബിജു കൂട്ടുങ്കൽ, ടി.അനിൽ കുമാർ, ശ്രീരാജ് ഇരമ്പേപ്പള്ളി എന്നിവർ പ്രസംഗിച്ചു.


തെറ്റുകാര് ആരൊക്കെ.? കടയ്ക്കാവൂര് സംഭവത്തിന്റെ സത്യാവസ്ഥയെന്ത്.? | Newsthen l The news interactive\nHome/NEWS/തെറ്റുകാര് ആരൊക്കെ.? കടയ്ക്കാവൂര് സംഭവത്തിന്റെ സത്യാവസ്ഥയെന്ത്.?\nWeb Desk Send an email January 11, 2021\nസ്വന്തം അമ്മ മകനെ പീഡിപ്പിച്ചെന്ന വാര്‍ത്ത ഏറെ ഞെട്ടലോടെയാണ് കേരളം കേട്ടുണര്‍ന്നത്. വാര്‍ത്തയറിഞ്ഞവര് മുന്‍പിന് ചിന്തിക്കാതെ ആ അമ്മയ്ക്ക് നേരെ വാളെടുത്തു. സമൂഹമാധ്യമങ്ങള് അവര്‍ക്കെതിരെ പോരടിച്ചു. ഓണ്‍ലൈന് കവികള് അവരുടെ മാതൃത്വത്തെ പ്രതിക്കൂട്ടിലാക്കി കവിതകള് രചിച്ചു. എല്ലാവരും ഹാപ്പി…..\nപക്ഷേ കഴിഞ്ഞ ദിവസം സംഭവത്തില് അമ്മ തെറ്റുകാരിയല്ലെന്നും അച്ചനും അച്ചന്റെ കാമുകിയും ചേര്‍ന്ന് അമ്മയ്‌ക്കെതിരെ കള്ളക്കേസ് കൊടുത്തതാണെന്നും രണ്ടാമത്തെ മകന് വെളിപ്പെടുത്തിയിരുന്നു. കേസ് സുപ്രധാനമായ വഴിത്തിരിവിലേക്ക് മാറിയതോടെ ഓണ്‍ലൈന് ലോകം ആ അമ്മയ്ക്ക് വേണ്ടി നിലവിളിച്ചു തുടങ്ങി. മാതൃത്വത്തെ കളങ്കപ്പെടുത്തുവാന് കള്ളക്കേസ് ചമച്ച അച്ചനെതിരെയാണിപ്പോള് സമൂഹമാധ്യമങ്ങള്. കേസിലെ സത്യാവസ്ഥ പുറത്ത് വന്നതോടെ പ്രതിക്കൂട്ടിലാകുന്നവരുടെ കൂട്ടത്തില് കേരള പോലീസുമുണ്ടാവുമോ എന്നതാണ് ഇപ്പോള് ഉയര്‍ന്ന് വരുന്ന ചോദ്യം. കേസില് കുട്ടിയുടെ അമ്മയെ അറസ്റ്റ് ചെയ്യാന് പോലിസിനെ ആരെങ്കിലും സ്വാധീനിച്ചിട്ടുണ്ടോ എന്ന കാര്യം ഇപ്പോള് അന്വേഷിച്ച് വരികയാണ്. ഐജി ഹര്‍ഷിത അട്ടല്ലൂരിയെ ആണ് ഈ കാര്യം അന്വേഷിക്കാന് അധികൃതര് ഏല്‍പ്പിച്ചിരിക്കുന്നത്. സംഭവം സങ്കീര്‍മായതോടെ കേസില് വനിതാ കമ്മീഷന്റെ ഇടപെടലും ശക്തമായി ഉണ്ടായിട്ടുണ്ട്.\nഭര്‍ത്താവ് നല്‍കിയത് കള്ളപ്പരാതിയാണെന്ന് ചൂണ്ടിക്കാട്ടിയാണ് യുവതിയുടെ വീട്ടുകാര് ഇപ്പോള് രംഗത്ത് എത്തിയിരിക്കുന്നത്. ഈ പ്രത്യേക സാഹചര്യത്തില് യുവതിയുടെ ജാമ്യാപേക്ഷ കോടതി ഇന്ന് പരിഗണിക്കും. യുവതിയുടെ മേല് പോക്‌സോ കേസ് ചുമത്തിയിരിക്കുന്നതിനാല് ജാമ്യം ലഭിക്കുന്ന കാര്യത്തില് സംശയവും നിലനില്‍ക്കുന്നുണ്ട്. ആ സാഹചര്യത്തില് ഹൈക്കോടതിയെ സമീപിക്കാനും സാധ്യതയുണ്ട്. കേസില് മകള് നിരപരാധിയാണെന്നും ഭര്‍ത്താവും കാമുകിയും ചേര്‍ന്ന് കള്ളക്കേസ് നല്‍കിയതാണെന്നും ആവര്‍ത്തിച്ച് പ്രതിയുടെ മാതാപിതാക്കള് രംഗത്ത് വന്നിരുന്നു. മകളുമായി നിരന്തരം സ്ത്രീധനത്തിന്റെ പേരില് വഴക്കിടാറുണ്ടെന്നും കുട്ടിക്ക് മയക്ക് മരുന്ന് നല്‍കിയിരുന്നതായും ഇവര് ആരോപിക്കുന്നു. വിവാഹം കഴിഞ്ഞ് ഏതാനം മാസങ്ങള്‍ക്കുള്ളില് തന്നെ മകളും ഭര്‍ത്താവും അവരുടെ വീട്ടുകാരും തമ്മില് പ്രശ്‌നങ്ങള് തുടങ്ങിയിരുന്നുവെന്നും യുവതിയുടെ മാതാപിതാക്കള് പറയുന്നു.\nഅതേ സമയം ഭാര്യ മകനെ പീഡിപ്പിച്ചുവെന്ന് താന് പരാതി നല്‍കിയിട്ടില്ലെന്ന് ഭര്‍ത്താവ് പറയുന്നു. മകന് ചില വൈകല്യങ്ങള് കണ്ടപ്പോള് കടയ്ക്കാവൂര് പോലീസ് സ്‌റ്റേഷനിലെത്തി പരാതി നല്‍കിയതാണ്. എസ്.ഐ യും വനിതാ പോലീസ് ഉദ്യോഗസ്ഥയുമാണ് കുട്ടിയോട് സംസാരിച്ചത്. പിന്നീട് അവിടെ നിന്നും കുട്ടിയെ കൗണ്‍സിലിങ്ങിന് വിധേയമാക്കുകയുമായിരുന്നുവെന്ന് ഭര്‍ത്താവ് പറയുന്നു. ഭാര്യയുമായി പിരിഞ്ഞ ശേഷം ഇയാള് മക്കളുമായി വിദേശത്തേക്ക് പോയിരുന്നു. അവിടെ വെച്ചാണ് കുട്ടിയുടെ പെരുമാറ്റത്തില് അസ്വഭാവികത തോന്നിയത്. ഇതിനെത്തുടര്‍ന്ന് കുട്ടിയോട് സംസാരിപ്പോഴാണ് വര്‍ഷങ്ങളായി നടക്കുന്ന പീഡനത്തെപ്പറ്റി ഭര്‍ത്താവ് അറിയുന്നത്. കുട്ടിയുടെ രഹസ്യമൊഴി ഉള്‍പ്പടെ സ്വീകരിച്ചിട്ടാണ് കേസ് എടുത്തതെന്നും പോലീസ് പറയുന്നു. അതേ സമയം കുടുംബത്തിലെ പ്രശ്‌നങ്ങളോ മൊഴിയിലെ പൊരുത്തക്കേടുകളോ പരിശോധിക്കാതെ പോലീസ് നടപടിയെടുത്തതിനെതിരെയും ശക്തമായ വിമര്‍ശനവും ഉയരുന്നുണ്ട്.\nഅതേ സമയം ഇളയ മകന്റെ മൊഴിയെ ശരിവെക്കുന്ന തരത്തിലുള്ള സംഭവവികാസങ്ങളാണ് ആ കുടുംബത്തില് നടന്നിരിക്കുന്നതെന്ന് അന്വേഷണത്തില് വ്യക്തമാവുകയാണ്. യുവതിയും ഭര്‍ത്താവും തമ്മില് കുടുംബപ്രശ്‌നങ്ങള് ഉണ്ടായിരുന്നതായും മൂന്ന് വര്‍ഷമായി ഇരുവരും വേര്‍പെട്ട് കഴിയുകയായിരുന്നുവെന്നും യുവതിയുടെ ബന്ധുകള് പറയുന്നു. വിവാഹ മോചനം നേടാതെ ഭര്‍ത്താവ് മറ്റൊരു സ്ത്രീയെ വിവാഹം കഴിച്ചതായും വ്യക്തമായിട്ടുണ്ട്. ആ കാര്യം യുവതി എതിര്‍ത്തതോടെയാണ് പ്രശ്‌നങ്ങള് ആരംഭിച്ചത്. കേസില് പോലീസിന് വീഴ്ച പറ്റിയെന്ന് വനിതാ കമ്മീഷന് ആരോപിക്കുന്നുണ്ട്. കേസിന്റെ സത്യാവസ്ഥയെ പറ്റി ശിശുക്ഷേമ സമിതിയും അന്വേഷിക്കുന്നുണ്ടെന്ന് ആരോഗ്യവകുപ്പ് മന്ത്രി കെ കെ ശൈലജ ടീച്ചര് പറഞ്ഞു. കേസും തുടര്‍ന്ന് പുറത്ത് വരുന്ന വാര്‍ത്തകളും ഏറെ അസ്വസ്ഥതയുണ്ടാക്കുന്നുണ്ടെന്നും മന്ത്രി പറഞ്ഞു\nഅറുപതുലക്ഷം ചെലവിട്ട ദളിത് കുടിവെള്ളപദ്ധതി മുടക്കി; വ്യാജ വിവരം നൽകി കലക്ടറെയും കബളിപ്പിച്ചു\nകോവാക്‌സിന്റെ വിതരണത്തിന് അനുമതി നല്‍കില്ലെന്ന് ഛത്തീസ്ഘട്ട് സര്‍ക്കാര്


35013 confirmed covid today kerala സംസ്ഥാനത്ത് ഇന്ന 35,013 പേർക്ക് കൊവിഡ്\nസംസ്ഥാനത്ത് ഇന്ന 35,013 പേർക്ക് കൊവിഡ്\nസംസ്ഥാനത്ത് ഇന്ന 35,013 പേർക്ക് കൊവിഡ് സ്ഥിരീകരിച്ചു. 41മരണങ്ങളാണ് സ്ഥിരീകരിച്ചത്. 1,38,190 ടെസ്റ്റുകളാണ് നടത്തിയത്.\nകഴിഞ്ഞ ദിവസങ്ങളിലുണ്ടായ 41 മരണങ്ങളാണ് കൊവിഡ് മൂലമാണെന്ന് ഇന്ന് സ്ഥിരീകരിച്ചത്. ഇതോടെ ആകെ മരണം 5211 ആയി.\nStory highlights: 35013 confirmed covid today kerala


ഓസീസിനെതിരെ ഇന്ത്യക്ക് തോൽവി, പിന്നാലെ പിഴ ശിക്ഷ\nഓസ്‌ട്രേലിയക്കെതിരായുള്ള ഒന്നാം എകദിനത്തിൽ ഇന്ത്യക്ക് 66 റൺസ് തോൽവി\nഇന്ത്യക്കെതിരെ ഓസീസ് ശക്തമായ നിലയിൽ; AUS 156/0 (27.4) CRR: 5.64\nഏഴുവർഷത്തിനുശേഷം ശ്രീശാന്ത് വീണ്ടും കളിക്കളത്തിലേക്ക്\nന്യൂസിലാൻഡിൽ എത്തിയ6പാകിസ്ഥാൻ ക്രിക്കറ്റ് കളിക്കാർക്ക് കോവിഡ് സ്ഥിരീകരിച്ചു\nമുന് കേരള രഞ്ജി താരം ഡോ. സി.കെ ഭാസ്‌കരന് നായര് അന്തരിച്ചു\nകോലിയുടെ അഭാവത്തിൽ രഹാനെ ടീമിനെ ഗംഭീരമായി നയിക്കും\nസാനിറ്റേഷൻ ഉത്പന്നത്തിൽ നിന്നുള്ള ലാഭം കുഞ്ഞുങ്ങൾക്ക് നൽകാൻ വിരാട് കോഹ് ലി\nധോണിയുടെ പ്രിയ കളിക്കാരൻ ക്രിക്കറ്റിന് വിരാമമിടുന്നു\nമുംബൈ ഇന്ത്യൻസ് താരം ക്രുണാല് പാണ്ഡ്യയെ മുംബൈ വിമാനത്താവളത്തില് ഡി.ആര്.ഐ തടഞ്ഞു\nഇതാണ് ശെരിക്കും 'ഡ്രീം 11'; ഒരോവറിൽ5സിക്സടിച്ച് തെവാതിയ, അതല്ലേ ഹീറോയിസം\nBy Sooraj Surendran.28 09 2020\nഅബുദാബി: ഐപിഎൽ പതിന്മടങ്ങ് ആവേശത്തോടെ തിരിച്ചുവന്നിരിക്കുന്നു. ഞായറാഴ്ച നടന്ന രാജസ്ഥാൻ റോയൽസ് കിങ്‌സ് ഇലവൻ പഞ്ചാബ് പോരാട്ടം ലോകമെമ്പാടുമുള്ള ക്രിക്കറ്റ് പ്രേമികളെ കോരിത്തരിപ്പിച്ചിരിക്കുകയാണ്. ഇരു ടീമുകളുടെയും വെടിക്കെട്ട് ബാറ്റിംഗ് പ്രകടനത്തിനാണ് ആരാധകർ സാക്ഷ്യം വഹിച്ചത്. ടോസ് നേടിയ രാജസ്ഥാൻ പഞ്ചാബിനെ ബാറ്റിങ്ങിനയച്ചപ്പോൾ 106 റൺസ് നേടിയ മായങ്ക് അഗർവാളിന്റെയും, 69 റൺസ് നേടിയ ക്യാപ്റ്റൻ കെ.എൽ രാഹുലിന്റെയും മാസ്മരിക പ്രകടനത്തിൽ പഞ്ചാബ് സ്കോർബോർഡിൽ 223 റൺസ് കൂട്ടിച്ചേർത്തു.\nരണ്ടാം ഇന്നിംഗ്സ് ആരംഭിക്കുന്നതിന് മുൻപ് തന്നെ പഞ്ചാബ് ജയിക്കുമെന്ന് പലരും മുൻവിധി എടുത്തിരുന്നെങ്കിലും, പിന്നീട് അങ്ങോട്ട് കണ്ടത് മലയാളികളുടെ അഭിമാനം സഞ്ജു സാംസണിന്റെ വെടിക്കെട്ട് ബാറ്റിംഗ് പ്രകടനമാണ്. 42 പന്തിൽ4ബൗണ്ടറിയും7സിക്സറുമടക്കം സഞ്ജു 85 റൺസ് നേടി. സഞ്ജു പുറത്തായതോടെ രാജസ്ഥാൻ വീണ്ടും പ്രതിസന്ധിയിലായി. ഇന്നിങ്സിന്റെ തുടക്കത്തിൽ 21 പന്തിൽ നിന്ന് വെറും 14 റൺസ് മാത്രമെടുത്ത തെവാതിയയായിരുന്നു നോൺ സ്‌ട്രൈക്കേഴ്‌സ് എൻഡിൽ. സഹതാരങ്ങളുടെ മുഖത്ത് മത്സരം കൈവിട്ടുപോയെന്ന നിരാശ.\nഅപ്പോഴേക്കും വിലപ്പെട്ട ഓവറുകൾ അനാവശ്യമായി നഷ്ടപ്പെടുത്തിയ തെവാതിയക്കെതിരെ പരിഹാസവർഷങ്ങളും, ആക്ഷേപങ്ങളും, തെറിവിളികളും സമൂഹ മാധ്യമങ്ങളിൽ നിറഞ്ഞിരുന്നു. എന്നാൽ തന്നെ തെറിവിളിപ്പിച്ചവരെ കൊണ്ട് തന്നെ കയ്യടി നേടിയിരിക്കുകയാണ് തെവാതിയ. പഞ്ചാബ് ബൗളൻ ഷെൽഡൺ കോട്രെൽ എറിഞ്ഞ 18-ാം ഓവറിലെ അഞ്ച് പന്തും അതിർത്തി കടത്തി ടീമിനെ വിജയത്തിലേക്ക് കൈപിടിച്ചുയർത്തിയാണ് തെവാതിയ മറുപടിനൽകിയത്. കളി അവസാനിക്കുമ്പോൾ 31 പന്തിൽ 53 റൺസായിരുന്നു. വെടിക്കെട്ട് പ്രകടനത്തിന് പിന്നാലെ തെവാതിയക്ക് അഭിനന്ദനവുമായി ക്രിക്കറ്റ് താരങ്ങളും ആരാധകരും രംഗത്തെത്തി. മൂന്ന് പന്തുകൾ ബാക്കി നിൽക്കെയാണ് രാജസ്ഥാൻ വിജയം കരസ്ഥമാക്കിയത്.\nദൈവത്തിന്റെ പോരാളികൾക്ക് അഞ്ചാം ഐപിഎൽ കിരീടം\nകയ്യെത്തും ദൂരത്ത് അഞ്ചാം കിരീടം; മുംബൈക്ക്2വിക്കറ്റ് നഷ്ടം 116-2 (14 Ov) LIVE\nതിരിച്ചടിച്ച് ഡൽഹി; മുംബൈക്ക് 157 റൺസ് വിജയലക്ഷ്യം\nശ്രേയസും, പന്തും കച്ചമുറുക്കി; ഉയർത്തെഴുന്നേറ്റ് ഡൽഹി 94-3 (12 Ov) LIVE


പുന്ന - വിക്കിപീഡിയ\n(Calophyllum inophyllum എന്ന താളിൽ നിന്നും തിരിച്ചുവിട്ടതു പ്രകാരം)\nഒരു നിത്യഹരിത സസ്യമാണ് പുന്ന അഥവാ പുന്നാഗം. പൂർവ ആഫ്രിക്ക, ദക്ഷിണ തീരഭാരതം മുതൽ മലേഷ്യവരെയുള്ള പ്രദേശങ്ങൾ, ഓസ്ട്രേലിയ തുടങ്ങിയ സ്ഥലങ്ങളിൽ കണ്ടുവരുന്നു. അലങ്കാര വൃക്ഷമായി വളർത്താം.പൂക്കൾ കുലകളയാണുണ്ടാകുന്നത്. \nCalophyllum apetalum Blanco [Illegitimate]\nCalophyllum inophyllum var. wakamatsui (Kaneh.) Fosberg & Sachet\nCalophyllum ovatifolium Noronha [Invalid]\nCalophyllum wakamatsui Kaneh.\nപുന്ന എന്നും പുന്നാകം എന്നും അറിയപ്പെടുന്നു. ഇതിന്റെ ഫലം പുന്നയ്ക്ക എന്ന് അറിയപ്പെടുന്നു.\nഹിന്ദിയിൽ सुलतान चम्पा (സുൽത്താൻ ചമ്പാ),\nസംസ്കൃതത്റ്റിൽ पुन्नाग (പുന്നാഗ),\nതമിഴിൽ புன்னை (പുന്നൈ)\nപുന്നമരത്തൊലിക്ക് കറുപ്പുകലർന്ന ചാരനിറമാണ്. വെള്ളയും കാതലുമുള്ള തടിയ്ക്ക് തവിട്ടുനിറവും. ഉറപ്പും ബലവും ഉള്ള പുന്നമരം വെള്ളത്തിൽ ഏറെനാൾ കേടുകൂടാതെ കിടക്കും. ഫർണ്ണീച്ചർ, കാർഷിക ഉപകരണങ്ങൾ തുടങ്ങിയവയുടെ നിർമ്മാണത്തിനും വിറകിനും പുന്നയുടെ തടി ഉപയോഗിക്കുന്നു. മാർച്ച് - ഏപ്രിൽ മാസങ്ങളിലാണ് പുന്നമരത്തിന്റെ പൂക്കാലം. വെള്ളനിറമുള്ള ചെറിയ പൂക്കളാണ് പുന്നമരത്തിന്. പുന്നയ്ക്ക വിളയുമ്പോൾ അത് മഞ്ഞ കലർന്ന പച്ചനിറമാകും.പുഴയോരങ്ങളിലുമൊക്കെ നന്നായി വളരുന്ന ഈ മരത്തിന് തിളങ്ങുന്ന പച്ചനിറമാണ്. ഒരു അലങ്കാര വൃക്ഷം എന്നതിലുപരി, കടുപ്പമുള്ള പുന്നയുടെ തടി ബോട്ടുണ്ടാക്കാനും മറ്റു നിർമ്മാണപ്രവർത്തങ്ങൾക്കും ഉപയോഗിക്കുന്നു. പണ്ടുമുതലേ പസഫിക് ദ്വീപുകളിലുള്ളവർ ബോട്ടുകൾക്ക് കീലിടാൻ പുന്ന ഉപയോഗിച്ചിരുന്നു. അവർ ബോട്ടുകളുടെ വശങ്ങളുണ്ടാക്കാൻ കടപ്ലാവാണ് ഉപയോഗിച്ചിരുന്നത്.\nപുന്നയുടെ കുരുവിൽ നിന്നും ലഭിക്കുന്ന കട്ടിയുള്ള കടുംപച്ച നിറത്തിലുള്ള പുന്നയെണ്ണ ഔഷധമായും തലയിൽ പുരട്ടുവാനും ഉപയോഗിക്കുന്നു. ഡോംബാ ഓയിൽ (ബോംബെ എണ്ണ) എന്ന് ഇത് വിദേശരാജ്യങ്ങളിൽ അറിയപ്പെടുന്നു. ജൈവൈന്ധനമായി ഉപയോഗിക്കാൻ പുന്നയെണ്ണ നല്ലതാണ്. മരമൊന്നിന് 11.7 കിലോ എണ്ണ ലഭിക്കുന്നു (ഒരു ഹെക്ടറിന് 4680 കിലോ). രാത്രിയിൽ വിളക്കുകത്തിക്കാൻ കേരളത്തിലും ഫിലിപ്പൈൻസിലും പുന്നയെണ്ണ ഉപയോഗിച്ചിരുന്നു. മണ്ണെണ്ണയുടെയും വൈദ്യുതിയുടെയും വരവോടെയാണ് ഇതിനു മാറ്റമുണ്ടായി. പണ്ടുകാലത്ത് പുന്നയെണ്ണയ്ക്ക് കേരളത്തിൽ നികുതിയേർപ്പെടുത്തിയിരുന്നു. രണ്ടാം ലോകമഹായുദ്ധകാലത്ത് റേഡിയോയ്ക്ക് വൈദ്യുതി ഉണ്ടാക്കാൻ പുന്നയെണ്ണ ഉപയോഗിച്ചിട്ടുണ്ട്.\nമണലിൽ നന്നായി വളരുന്നതുകൊണ്ടും ഒരു തണൽവൃക്ഷമായി വളരുന്നതുകൊണ്ടും മറ്റനേകം ഉപയോഗമുള്ളതുകൊണ്ടും ചില പസഫിക് രാജ്യങ്ങളിൽ പുന്നമരത്തെ വിശുദ്ധവൃക്ഷമായി കരുതുന്നു.\nകാലോഫില്ലോയ്ഡ്മ് , കാലോഫിലിക് അംളം, ഇനോഫില്ലിക് അംളം, എന്നിവയാണ് പ്രധാന രാസ ഘടകങ്ങൾ. വേരിൽ നിന്ന് ഫ്രീഡെലിനും തടിയിൽ നിന്ന് ഫ്രീഡെലിൻ, ബീറ്റാ അമാരിൻ, ബീടാ സൈറ്റോസ്റ്റീറോൾ, മീസോ ഐനോസിറ്റോൾ എന്നിവയും കാതലിൽ നിന്ന് മെസുവാന്തോൺ, ബീറ്റാ കാലോ ഫില്ലിൻ എന്ന്വിഅയും വേർ തിരിച്ചെടുക്കാം . 10% ടാനിൻ അടങ്ങിയിട്ടുണ്ട്.\nകേരള സർക്കാർ സംരക്ഷിച്ചുവരുന്ന പഴക്കമുള്ള ഒരു പുന്ന മരം. ആലപ്പുഴയിലെ പറവൂരിൽ\nവാതഹരമാണ്. തൈലം വേദന ശമിപിക്കും. തൊലിയിലെ കറക്ക് വൃണങ്ങളെ കരിക്കാനുള്ള ശേഷിയുണ്ട്. അതിസാരം പ്രവാഹിക, എന്നിവ ശമിപ്പിക്കാൻ ഇതിനു കഴിയും. പുന്നമരത്തിന്റെ ഇലയുടെ നീര് കോർണിയയെ വ്യക്തതയുള്ളതാക്കും (തിമിരം) എന്ന് വൃന്ദമാധവത്തിൽ പരാമർശിച്ചിരിക്കുന്നു. \nസന്ധിവാതത്തിനു് പുന്നക്കായിൽ നിന്നെടുക്കുന്ന പുന്നയെണ്ണ നല്ലതാണ്.\n↑ 1.0 1.1 അലങ്കാര വൃക്ഷങ്ങൾ- ജി.എസ്. ഉണ്ണികൃഷ്ണൻ നായർ, കേരള ഭാഷാ ഇൻസ്റ്റിറ്റ്യൂട്ട്\n↑ ജെ.എൽ.എൻ., ശാസ്ത്രി (2012). ഇല്ലസ്റ്റ്രേറ്റഡ് ദ്രവ്യഗുണ വിജ്ഞാന (Study of the Essential Medicinal Plants in Ayurveda. വരാണസി: ചൗകാംബ ഓറിയന്റാലിയ. ISBN 978-7637-093-6 Check |isbn= value: length (help).\nവിക്കിസ്പീഷിസിൽ Calophyllum inophyllum എന്നതുമായി ബന്ധപ്പെട്ട കൂടുതൽ വിവരങ്ങൾ ലഭ്യമാണ്.\nവിക്കിമീഡിയ കോമൺസിലെ Calophyllum inophyllum എന്ന വർഗ്ഗത്തിൽ ഇതുമായി ബന്ധപ്പെട്ട കൂടുതൽ പ്രമാണങ്ങൾ ലഭ്യമാണ്.\n"https://ml.wikipedia.org/w/index.php?title=പുന്ന&oldid=3204580" എന്ന താളിൽനിന്ന് ശേഖരിച്ചത്


ഇടതിനെ തള്ളാതെ, കൊള്ളാതെ മാണി - India News 24\nഇടതിനെ തള്ളാതെ, കൊള്ളാതെ മാണി\nതിരുവനന്തപുരം: കസ്തൂരിരംഗന് റിപ്പോര്‍ട്ട് നടപ്പാക്കാനുള്ള കേന്ദ്രസര്‍ക്കാര് തീരുമാനം കേരളത്തിലെ ഐക്യമുന്നണിബന്ധത്തില് ഉലച്ചില് ഉണ്ടാക്കുന്നു. റിപ്പോര്‍ട്ട് നടപ്പാക്കുന്നതിനെതിരെ ഇടതുമുന്നനിയോടോപ്പം സമരത്തില് അണിനിരക്കുമെന്ന് കേരളാ കോണ്ഗ്രസ് നേതാവും ധനമന്ത്രിയുമായ കെ എം മാണി പ്രഖ്യാപിച്ചു. യുഡിഎഫ് വിട്ട് ഇടതുമുന്നണിയില് ചേരുമോ എന്ന ചോദ്യം നിക്ഷേധിക്കാനും മാണി തയ്യാറായില്ല. ഇപ്പോള് ഭരണമാറ്റത്തിന്‍റെ സാധ്യതയില്ല എന്ന് പറഞ്ഞ മാണി പക്ഷേ ജനിക്കാനിരിക്കുന്ന കുഞ്ഞിന്‍റെ ജാതകം നേരത്തെ നോക്കേണ്ടതില്ലല്ലോ എന്ന് കൂട്ടിച്ചേര്‍ത്തു. കേരളാ കോണ്ഗ്രസ് ജേക്കബ് വിഭാഗവും യുഡിഎഫില് കലാപക്കൊടി ഉയര്‍ത്തിക്കഴിഞ്ഞു.\nകസ്തൂരി രംഗന് റിപ്പോര്‍ട്ടിനെതിരെ ക്രിസ്തീയ സഭകള് രംഗത്ത് വന്നതാണ് കടുത്ത നിലപാട് സ്വീകരിക്കാന് കേരളാ കോണ്ഗ്രസുകളെ നിര്‍ബന്ധിതരാക്കിയത്. കര്‍ഷകപ്രേമം യഥാര്‍ത്ഥമാണെങ്കില് അധികാരസ്ഥാനങ്ങള് രാജിവെച്ച് പ്രതിക്ഷേധത്തില് പങ്കുചേരാന് കേരളാ കോണ്ഗ്രസുകള്‍ക്ക് ക്രിസ്തീയസഭകള് അന്ത്യശാസനം നല്‍കിയിരുന്നു.\nഅതേസമയം, ലോക്സഭാ തെരഞ്ഞെടുപ്പ് അടുത്തിരിക്കെ ക്രിസ്തീയസഭകളെയും വിശ്വാസികളെയും ഒപ്പം നിര്‍ത്താനുള്ള സുവര്‍ണാവസരമായാണ് കസ്തൂരി രംഗന് റിപ്പോര്‍ട്ടിനെ എല്‍ഡിഎഫ് കാണുന്നത്. പാലക്കാട് നടക്കുന്ന പാര്‍ടി പ്ലീനത്തിന്റെ ഭാഗമായുള്ള സെമിനാറിലേക്ക് മാണിയെ സിപിഐ എം ക്ഷണിച്ചിട്ടുണ്ട്.


Kerala government against CBI | അഴിമതിക്കേസുകൾ സിബിഐ അന്വേഷിക്കുന്നത് ഡൽഹി സ്‌പെഷൽ പൊലീസ് എസ്റ്റാബ്ലിഷ്‌മെന്റ് നിയമം അനുസരിച്ച്; കേരളം അടക്കം സിബിഐക്ക് നൽകിയിട്ടുള്ളത് കേസെടുക്കുന്നതിനുള്ള പൊതു അനുമതി; ലൈഫ് മിഷൻ അഴിമതിയിൽ അന്വേഷണം എത്തിയതോടെ സർക്കാർ ആലോചിക്കുന്നത് ഈ 'പൊതുഅനുമതി' പിൻവലിക്കാൻ; കൂടിയാലോചനകൾ ഉണ്ടെന്ന് എൽഡിഎഫ് കൺവീനർ സമ്മതിക്കുമ്പോഴും മുഖ്യമന്ത്രി തള്ളിപ്പറയുന്നത് കേസിന്റെ ഭാവി നോക്കിക്കാണാൻ തന്നെ; ലൈഫിലെ എഫ്.ഐ.ആർ റദ്ദാക്കാൻ കോടതിയെയും സമീപിച്ചേക്കും - MarunadanMalayalee.com\nSeptember 30, 202006:21 AM IST Permalink\nതിരുവനന്തപുരം: പിണറായി സർക്കാറിനെ വരിഞ്ഞു മുറുകിയ സിബിഐ കേസുകൾ നിരവധിയാണ്. പെരിയ ഇരട്ടക്കൊലപാതക കേസും ഏറ്റവും ഒടുവിൽ എത്തിയ ലൈഫ് മിഷൻ കേസും ഇതിൽ ഒന്നുമാത്രമാണ്. ഇതിനിടെയാണ് സംസ്ഥാനത്ത് സിബിഐയെ വിലക്കാൻ വേണ്ടി നിയമ നിർമ്മാണത്തിന് നീക്കം നടക്കുന്നുണ്ടെന്ന ആരോപണവുമായി പ്രതിപക്ഷ നേതാവ് രമേശ് ചെന്നിത്തല രംഗത്തെത്തിയത്. എന്നാൽ, ഇക്കാര്യം മുഖ്യമന്ത്രി നിഷേധിച്ചെങ്കിലും നിയമ വൃത്തങ്ങളിൽ ഇതേക്കുറിച്ചുള്ള ആലോചനകൾ സജീവമായി നിലനിൽക്കയാണ്. പരിശോധന നടക്കുന്നുണ്ടെന്ന കാര്യം മുഖ്യമന്ത്രിയും നിഷേധിക്കുന്നില്ല.\nലൈഫ് മിഷനുമായി ബന്ധപ്പെട്ട വിദേശസഹായ നിയന്ത്രണ നിയമലംഘനത്തെക്കുറിച്ച് സംസ്ഥാന സർക്കാരിനെ അറിയിക്കാതെ സിബിഐ കേസെടുത്ത് അന്വേഷണം ആരംഭിച്ചതാണു സിപിഎമ്മിനെയും സർക്കാരിനെയും പ്രകോപിപ്പിച്ചത്. ഒരു പരാതിയുടെ അടിസ്ഥാനത്തിൽ കോടതിയുടെ ഉത്തരവ് പോലും ഇല്ലാതെയും സംസ്ഥാനത്തിന്റെ താൽപ്പര്യത്തിന് വിരുദ്ധവുമായാണ് കേസ് സിബിഐ ഏറ്റെടുത്തിരിക്കുന്നത്. ഇത് നിയമവിരുദ്ധമാണെന്ന് ആക്ഷേപം നേരത്തെ തന്നെ സിപിഎം ഉന്നയിക്കുകയും ചെയ്യുന്നു. ഈ സാഹചര്യത്തിൽ സിബിഐക്കെതിരെ ഓർഡിനൻസ് കൊണ്ടുവരാനാണ് സർക്കാറിന്റെ ആലോചന.\nപ്രതിപക്ഷ നേതാവിന്റെ ആരോപണം നിയമ വകുപ്പ് നിഷേധിക്കുമ്പോഴും രാഷ്ട്രീയ തീരുമാനം എടുത്താൽ സിബിഐക്കുള്ള അന്വേഷണാനുമതി സർക്കാരിനു നിഷേധിക്കാനാവുമെന്ന ചിന്ത ശക്തമാണ്. സിബിഐയുടെ എഫ്‌ഐആർ റദ്ദാക്കണമെന്നാവശ്യപ്പെട്ടു കോടതിയെ സമീപിക്കുന്നതാണു മറ്റൊരു സാധ്യത. ഡൽഹി സ്‌പെഷൽ പൊലീസ് എസ്റ്റാബ്ലിഷ്‌മെന്റ് നിയമം അനുസരിച്ചാണു രാജ്യത്തെ അഴിമതിക്കേസുകൾ സിബിഐ അന്വേഷിക്കുന്നത്. ഇതിനു സംസ്ഥാന സർക്കാരിന്റെ അനുമതി വേണമെന്നതിനാൽ കേരളം ഉൾപ്പെടെ മിക്ക സംസ്ഥാനങ്ങളും പൊതു അനുമതി സിബിഐക്കു മുൻകൂട്ടി നൽകിയിട്ടുണ്ട്. ഈ അനുമതി പിൻവലിക്കാൻ കേരളത്തിനു കഴിയുമെന്നു നിയമവിദഗ്ദ്ധർ പറയുന്നു. നിയമ വകുപ്പിന്റെ അഭിപ്രായം തേടിയ ശേഷമാവും തീരുമാനത്തിലേക്കു കടക്കുക.\nഇതേസമയം, സിബിഐക്കെതിരെ നിയമം കൊണ്ടുവരുന്നതു കൂടിയാലോചനകളുടെ അടിസ്ഥാനത്തിൽ മാത്രമെന്ന് എൽഡിഎഫ് നേതൃയോഗത്തിനു ശേഷം കൺവീനർ എ. വിജയരാഘവൻ പറഞ്ഞു. സംസ്ഥാന താൽപര്യത്തിനു വിരുദ്ധമായ നിലയിലാണു സിബിഐ പ്രവർത്തിക്കുന്നതെങ്കിൽ എതിർക്കുക തന്നെ ചെയ്യുമെന്നും അദ്ദേഹം പറഞ്ഞു. അതേസമയം കേരളത്തിൽ സിബിഐ അന്വേഷണം തടയാൻ ഓർഡിനൻസ് ഇറക്കാൻ നീക്കം നടത്തുന്നുവെന്ന ആരോപണം മുഖ്യമന്ത്രി നിഷേധിക്കുകയാണ് ഉണ്ടായത്.\nസിബിഐ അന്വേഷണം തടയാനുള്ള നിയമ നിർമ്മാണം കോൺഗ്രസ് സർക്കാരുകൾ പല സംസ്ഥാനങ്ങളിലും നടത്തിയിട്ടുണ്ട്. ഞങ്ങൾ ഇതേവരെ അക്കാര്യം ആലോചിച്ചിട്ടില്ല. സിബിഐ അവരുടെ പണിയെടുക്കട്ടെ. സ്ത്രീകൾക്കെതിരെയുള്ള സൈബർ ആക്രമണം അടക്കമുള്ളവ തടയാനുള്ള നിയമങ്ങൾ ഫലപ്രദമല്ലെന്ന വിമർശമുണ്ട്. ആ വിഷയം ആലോചിച്ചിരുന്നു. മറ്റൊന്നും തന്റെ അറിവിലില്ലെന്ന് മുഖ്യമന്ത്രി വാർത്താ സമ്മേളനത്തിൽ പറഞ്ഞു.\nലാവലിൻ കേസ് സുപ്രീം കോടതിയുടെ പരിഗണനയ്ക്ക് വരുന്നത് സംബന്ധിച്ച ചോദ്യവും മാധ്യമ പ്രവർത്തകർ ഉന്നയിച്ചുവെങ്കിലും സുപ്രീം കോടതിയിലെ കാര്യങ്ങൾ അവിടെ നടക്കുമെന്ന് മുഖ്യമന്ത്രി മറുപടി നൽകി. കേരളത്തിൽ സിബിഐ അന്വേഷണം തടയാൻ സർക്കാർ നീക്കം നടത്തുന്നുവെന്ന ആരോപണം പ്രതിപക്ഷ നേതാവ് രമേശ് ചെന്നിത്തല ഉന്നയിച്ചിരുന്നു. ഓർഡിനൻസ് ഇറക്കാനാണ് നീക്കമെന്നും ഇതുസംബന്ധിച്ച ഫയൽ നിയമ സെക്രട്ടറിയുടെ പക്കലുണ്ടെന്നും അദ്ദേഹം ആരോപിച്ചിരുന്നു.\nഅതിനിടെ ലൈഫ് മിഷൻ ഭവന പദ്ധതിയിൽ സിബിഐയും സംസ്ഥാന വിജിലൻസും ഒരേ സമയം അന്വേഷണം നടത്തുന്നതിൽ ഇപ്പോൾ നിയമപ്രശ്‌നമില്ലെങ്കിലും അതു തുടരാൻ സാധ്യത കുറവായാണ് വിലയിരുത്തപ്പെടുന്നത്. സിബിഐ നടത്തുന്ന അന്വേഷണത്തിൽ അഴിമതി നിരോധന നിയമ പ്രകാരമുള്ള വകുപ്പുകൾ ചുമത്തുന്നതു വരെ മാത്രമേ വിജിലൻസ് അന്വേഷണത്തിനു സാധുതയുള്ളൂവെന്നാണു നിയമ വിദഗ്ദ്ധർ ചൂണ്ടിക്കാട്ടുന്നത്.\nലൈഫ് മിഷൻ പദ്ധതിയുടെ മറവിൽ വിദേശ സംഭാവന നിയന്ത്രണ നിയമപ്രകാരം (എഫ്‌സിആർഎ) കേസ് രജിസ്റ്റർ ചെയ്ത് അന്വേഷണം നടത്താനുള്ള വിശേഷാധികാരം സിബിഐക്കു മാത്രമാണെന്നു ജസ്റ്റിസ് ബി.കെമാൽ പാഷ ചൂണ്ടിക്കാട്ടി. എന്നാൽ, സംസ്ഥാന സർക്കാരിന്റെ ഒരു പദ്ധതിയുമായി ബന്ധപ്പെട്ട അഴിമതി അന്വേഷിക്കാനുള്ള അധികാരം സംസ്ഥാന വിജിലൻസിനുണ്ട്. ലൈഫ് മിഷൻ വടക്കാഞ്ചേരി പദ്ധതിയുമായി ബന്ധപ്പെട്ടു രജിസ്റ്റർ ചെയ്ത എഫ്‌ഐആറിൽ സിബിഐ അഴിമതി നിരോധന നിയമത്തിന്റെ വകുപ്പുകൾ ഉൾപ്പെടുത്തുന്നതു വരെ സംസ്ഥാന വിജിലൻസിന് അന്വേഷണം തുടരാം.\nചട്ടം ലംഘിച്ചു വിദേശഫണ്ട് സ്വീകരിച്ചതിനു പുറമേ, പദ്ധതിയുടെ മറവിൽ ഏതെങ്കിലും സിവിൽ സർവീസ് ഉദ്യോഗസ്ഥൻ അഴിമതി കാണിച്ചതായി ബോധ്യപ്പെട്ടാൽ സ്വാഭാവികമായും പിസി ആക്ടിലെ വകുപ്പുകൾ കൂടി സിബിഐക്കു ചുമത്തേണ്ടി വരുമെന്നും ഈ സാഹചര്യത്തിൽ വിജിലൻസ് അന്വേഷണം അവസാനിപ്പിക്കേണ്ടിവരുമെന്നും സുപ്രീം കോടതി അഭിഭാഷകൻ കാളീശ്വരം രാജ് ചൂണ്ടിക്കാട്ടി.\nഅതേസമയം വടക്കാഞ്ചേരിയിൽ ലൈഫ് പദ്ധതിയിൽ ഉൾപ്പെടുത്തി സന്നദ്ധ സംഘടനയായ ദുബായ് റെഡ് ക്രസന്റ് നിർമ്മിച്ചു നൽകുന്ന 140 ഫ്‌ളാറ്റുകളുടെ നിർമ്മാണവുമായി ബന്ധപ്പെട്ട് പ്രതിപക്ഷ എംഎൽഎ അനിൽ അക്കരെ നൽകിയ അടിസ്ഥാനരഹിതമായ പരാതിയിൽ സിബിഐ കൊച്ചി യൂണിറ്റ് കേസ് രജിസ്റ്റർ ചെയ്തത് നിയമ വിരുദ്ധമാണെന്നാണ് സിപിഎം അനുകൂല സംഘടനയായ ാൾ ഇന്ത്യ ലോയേഴ്സ് യൂണിയൻ പ്രസ്താവനയിൽ പറഞ്ഞുിരിക്കുന്നത്. അനിൽ അക്കരയുടെ പരാതിയിൽ റെഡ് ക്രസന്റ് ഫ്‌ളാറ്റ് സമുച്ചയവും അതിനോടൊപ്പം ഒരു ഹെൽത്ത് സെന്ററും സ്ഥാപിക്കുമെന്ന ധാരണാപത്രം ഒപ്പിട്ടതായും പിന്നീട് സർക്കാർ അനുവദിച്ച സ്ഥലത്ത് സ്വന്തം നിലയിൽ ഫ്‌ളാറ്റ് നിർമ്മിക്കാൻ യൂണിടാക്ക് എന്ന നിർമ്മാണ കമ്പനിയെ ചുമതലപ്പെടുത്തിയതായും പറയുന്നു. ഈ ധാരണക്കനുസരിച്ച് നിർമ്മാണത്തിനുള്ള പ്രതിഫലമായി യൂണി ടാക്കിന് വിദേശ ഫണ്ട് നൽകിയതാണ് എം എൽ എ യുടെ പരാതി. Foreign Contribution (Regulation) Act ലെ വ്യവസ്ഥകളുടെ ലംഘനം നടന്നതായാണ് അദ്ദേഹം ആരോപിക്കുന്നത്.\nവിദേശ ഏജൻസിയിൽ നിന്നും നിർമ്മാണ കരാറിന്റെ പ്രതിഫലം യൂണി ടാക്ക് കമ്പനിക്കാണ് നൽകിയതെന്ന് പരാതിക്കാരൻ ആരോപിക്കുന്നു. അത്തരത്തിൽ പ്രതിഫലമായി കൈപ്പറ്റിയ പണം ഏത് രീതിയിലാണ് ഈ നിയമ പ്രകാരം കുറ്റകരമാവുക ? കേവല വായനയിൽ തന്നെ നിയമപ്രകാരം ഇത്തരത്തിൽ നിർമ്മാണ കമ്പനിക്ക് പ്രതിഫലം സ്വീകരിക്കാവുന്നതാണെന്ന് വ്യക്തമാണ്. അതിനാൽ തന്നെ FIR ഉം അതിന്മേൽ നടത്തുന്ന അന്വേഷണവും കേവലം പ്രഹസനവും ദുരുദ്ദേശപരവും അധികാര ദുർവ്വിനിയോഗവും മാത്രമാണെന്നും ലോയേഴ്‌സ് യൂണിയൻ ചൂണ്ടിക്കാട്ടുന്നു.\nഅടിസ്ഥാന രഹിതവും നിയമ വിരുദ്ധവും - രാഷ്ട്രീയ പ്രേരിതവുമായ പരാതിയിൽ പ്രാഥമിക പരിശോധന പോലും നടത്താതെ നടപടികൾ സ്വീകരിച്ച CBI നിയമ വാഴ്ചയെ ആണ് വെല്ലുവിളിക്കുന്നത്. രാഷ്ട്രീയ ഉദ്ദേശത്തോടെ കള്ളക്കേസുകൾ എടുത്ത് പരമോന്നത നീതിപീഠത്തിൽ നിന്ന് വരെ നിശിത വിമർശനം ഏറ്റുവാങ്ങിയിട്ടും, തിരുത്തലുകളില്ലാതെ രാഷ്ട്രീയ യജമാനന്മാരുടെ ആജ്ഞാനുവർത്തികളായി പ്രമുഖ ദേശീയ അന്വേഷണ ഏജൻസി തുടരുന്നത് അവരുടെ വിശ്വാസ തകർച്ചയ്ക്ക് ആക്കം കൂട്ടുക മാത്രമാണ് ചെയ്യുകയെന്നും സംഘടന പറയുന്നു.


ഓസ്‌കർ; മികച്ച നടൻ ആന്റണി ഹോപ്കിൻസ്, നൊമാഡ്‌ലാൻഡിന് മൂന്ന് പുരസ്കാരങ്ങൾ | Malayalam UK\nApril 26 13:35 2021 by News Desk\tPrint This Article\nലോസാഞ്ചലസ്: തൊണ്ണൂറ്റിമൂന്നാമത് ഓസ്‌കാർ പുരസ്‌കാരങ്ങൾ പ്രഖ്യാപിച്ചു. ആന്റണി ഹോപ്കിൻസ് ആണ് മികച്ച നടൻ. എൺപത്തിമൂന്നാമത്തെ വയസിലാണ് ‘ദ ഫാദറിലൂടെ’ അദ്ദേഹത്തെ തേടി പുരസ്‌കാരമെത്തിയിരിക്കുന്നത്. ക്ലോയി ഷാവോ സംവിധാനം ചെയ്ത നൊമാഡ്‌ലാൻഡിനെ മികച്ച ചിത്രമായി തിരഞ്ഞെടുത്തു. ക്ലോയി ഷാവോയ്ക്ക് തന്നെയാണ് മികച്ച സംവിധായികയ്ക്കുള്ള പുരസ്‌കാരവും. ഫ്രാൻസിസ് മക്‌ഡോർമണ്ടാണ് മികച്ച നടി. നോമാഡ്‌ലാൻഡിലെ അഭിനയത്തിനാണ് പുരസ്‌കാരം.\nചൈനീസ് വംശജയായ അമേരിക്കൻ സംവിധായികയാണ് ക്ലോയി ഷാവോ. സംവിധാനത്തിനുള്ള ഓസ്കാർ പുരസ്കാരം നേടുന്ന രണ്ടാമത്തെ വനിതയും,ആദ്യ ഏഷ്യന് വംശജയുമാണ് ക്ലോയി. മികച്ച തിരക്കഥയ്ക്കുള്ള പുരസ്‌കാരം എമറാൾഡ് ഫെനലിന്. പ്രോമിസിങ് യങ് വുമൺ എന്ന ചിത്രത്തിനാണ് പുരസ്‌കാരം. മികച്ച സഹനടനുള്ള പുരസ്കാരം ഡാനിയൽ കലൂയ(ജൂഡസ് ആൻഡ് ദി ബ്ലാക് മെസ്സായി) സ്വന്തമാക്കി. യൂൻ യോ ജൂങ്(ചിത്രം: മിനാരി) ആണ് മികച്ച സഹനടി\nമികച്ച അവലംബിത തിരക്കഥ: ക്രിസ്റ്റഫര് ഹാംപ്റ്റന്, ഫ്ലോറിയന് സെല്ലര് ( ദി ഫാദർ)\nമികച്ച വിദേശ ഭാഷാ ചിത്രം: അനദർ റൗണ്ട് (ഡെൻമാർക്ക്)\nമികച്ച മേക്കപ്പ്, വസ്ത്രാലങ്കാരം: മ റെയ്നീസ് ബ്ലാക് ബോട്ടം\nമികച്ച എഡിറ്റിംഗ്: സൗണ്ട് ഒഫ് മെറ്റൽ\nഒറിജിനൽ സോംഗ്: ഫൈറ്റ് ഫോർ യു(ജൂദാസ് ആൻഡ് ദ ബ്ലാക്ക് മിസിയ)\nമികച്ച ലൈവ് ആക്ഷൻ ഷോർട്ട് ഫിലിം:റ്റു ഡിസ്റ്റന്റ് സ്‌ട്രെയിഞ്ചേഴ്‌സ്\nമികച്ച ആനിമേഷൻ ചിത്രം(ഷോർട്ട്): ഈഫ് എനിതിംഗ് ഹാപ്പൻസ് ഐ ലൗ യൂ\nമികച്ച ഡോക്യുമെന്ററി(ഷോർട്ട്): കൊളെറ്റ്\nമികച്ച ഡോക്യുമെന്ററി ഫീച്ചർ: മൈ ഓക്ടോപസ് ടീച്ചർ\nഇന്ത്യൻ സമയം ഇന്ന് പുലർച്ചെ അഞ്ചരയ്ക്ക് ഡോൾബി തിയേറ്ററിലാണ് ചടങ്ങ് ആരംഭിച്ചത്. അമേരിക്കയിലെ പുരസ്കാര വേദിയിലെത്താന് കഴിയാത്തവര്‍ക്കായി യുകെയില് പ്രത്യേക ഹബ് ഒരുക്കിയിരുന്നു.കൊവിഡ് മാനദണ്ഡങ്ങൾ പാലിച്ചായിരുന്ന ചടങ്ങ്.170 അതിഥികള് മാത്രമാണ് ചടങ്ങില് പങ്കെടുക്കുന്നത്.


ഫ്രഞ്ചുപടയെ തച്ചുടച്ച് ചെൽസി, ചാമ്പ്യൻസ് ലീഗിൽ ജയം എതിരില്ലാത്ത രണ്ട് ഗോളുകൾക്ക്\nചാമ്പ്യൻസ് ലീഗിലെ പ്രീ-ക്വാർട്ടർ മത്സരത്തിലെ ആദ്യ പാദത്തിൽ ലില്ലെയ്ക്കെതിരെ അനായാസ ജയവുമായി നിലവിലെ ജേതാക്കളായ ചെൽസി. സ്വന്തം മൈതാനമായ സ്റ്റാംഫ്രോഡ് ബ്രിഡ്‌ജിൽ ഫ്രഞ്ച് ടീമിനെ എതിരില്ലാത്ത രണ്ട് ഗോളുകൾക്കാണ് നീലപ്പട കീഴടക്കിയത്.\nഅത്ര ഫോമിലല്ലാത്ത ലില്ലെയെ അനായാസമാണ് ചെൽസി മുഴുവൻ നേരവും നേരിട്ടത്. കളിയുടെ എട്ടാം മിനിറ്റിൽ തന്നെ ജർമൻ താരം കായ് ഹാവെർട്‌സിലൂടെ തോമസ് ടുഹേലിന്റെ ടീം മുന്നിലെത്തി. ആദ്യ പകുതിയിൽ ചെൽസിയുടെ ശക്തമായ പ്രകടനമാണ് കാണാനായത്.\nഗോൾ വഴങ്ങിയെങ്കിലും പിന്നോട്ടു ചുവടുവെക്കാൻ ഫ്രഞ്ച് ചാമ്പ്യൻമാർ തയാറായിരുന്നില്ല. ചെൽസിക്കെതിരെ മികച്ച പ്രകടനം തുടർന്ന ലില്ലെക്ക് പക്ഷെ ഗോൾ മാത്രം കണ്ടെത്താനായില്ല. രണ്ടാം പകുതിയുടെ 63-ാം മിനിറ്റിൽ അമേരിക്കൻ താരം ക്രിസ്റ്റ്യൻ പുലിസിക്കിലൂടെ പ്രീമിയർ ലീഗ് ടീം ലീഡ് ഉയർത്തി.\nആദ്യപാദത്തിലെ എതിരില്ലാത്ത രണ്ട് ഗോളുകളുടെ ജയം രണ്ടാംപാദത്തിൽ ചെൽസിക്ക് മുൻതൂക്കം നൽകും. മാർച്ച് 17-ന് ലില്ലെയുടെ ഹോം ഗ്രൌണ്ടിലാണ് രണ്ടാംപാദ മത്സരം നടക്കുക.\nchampions leaguechelseaചാമ്പ്യൻസ് ലീഗ്ചെൽസി


ഭൂമി ഇടപാട്: കർദിനാളിനെതിരെ പരസ്യ പോർവിളിയുമായി വൈദികസമിതി | Syro Malabar Sabha Land Issue: Mar Alencherry -Kerala News | Madhyamam\ndate_range9March 2018 9:36 AM GMT\nഭൂമി ഇടപാട്: കർദിനാളിനെതിരെ പരസ്യ പോർവിളിയുമായി വൈദികസമിതി\nകൊച്ചി: സീറോ മലബാർ സഭ ഭൂമിവിവാദത്തിൽ കർദിനാളിനെതിരെ പരസ്യ പോർവിളിയുമായി വൈദികസമിതി. കർദിനാൾ മാർ ജോർജ് ആലഞ്ചേരിയടക്കമുള്ളവർക്കെതിരെ കേസെടുത്ത് അന്വേഷണം നടത്തണമെന്ന ഹൈകോടതി വിധിയുടെ പശ്ചാത്തലത്തിൽ അദ്ദേഹം സ്ഥാനത്യാഗം ചെയ്ത് അന്വേഷണം നേരിടണമെന്നാവശ്യപ്പെട്ട് അതിരൂപതയിലെ വൈദികർ യോഗം ചേർന്ന് പ്രമേയം പാസാക്കി. വിഷയം മാർപാപ്പയെയും സിനഡിനെയും ധരിപ്പിക്കണമെന്നാവശ്യപ്പെട്ട് വൈദികർ ജാഥയായി രൂപത ആസ്ഥാനത്ത് എത്തി. കർദിനാൾ അതിരൂപത കാര്യാലയമായ കാക്കനാട് സെൻറ് തോമസ് മൗണ്ടിലായിരുന്നതിനാൽ സഹായമെത്രാൻ മാർ സെബാസ്റ്റ്യൻ എടയന്ത്രത്തിന് പ്രമേയം കൈമാറി. പ്രമേയം മാർ സെബാസ്റ്റ്യൻ എടയന്ത്രത്ത് പിന്നീട് മാർ ജോർജ് ആലഞ്ചേരിക്ക് നൽകുകയും വൈദിക കൂട്ടായ്മയുടെ െപാതുവികാരം അദ്ദേഹത്തെ അറിയിക്കുകയും െചയ്തു. വരും ദിവസങ്ങളിൽ മാർപാപ്പക്കും സിനഡിനും പ്രമേയം കൈമാറും.\nവെള്ളിയാഴ്ച രാവിലെ എറണാകുളം-^അങ്കമാലി അതിരൂപതയിലെ വൈദികസമിതിയുടെ നേതൃത്വത്തിൽ എറണാകുളം സെൻറ് മേരീസ് ബസലിക്കയുടെ പാരിഷ് ഹാളിലാണ് 200ഓളം വൈദികർ യോഗം ചേർന്നത്. കോടതി ഉത്തരവിെൻറ പശ്ചാത്തലത്തിൽ മാർ ജോർജ് ആലഞ്ചേരി സ്ഥാനത്യാഗം ചെയ്യണമെന്ന് യോഗം െഎകകണ്ഠ്യേന ആവശ്യപ്പെട്ടു. ഇക്കാര്യം മാർപാപ്പയെയും മാർ ജോർജ് ആലഞ്ചേരി, സീറോ മലബാർ സഭ സ്ഥിരം സിനഡിലെ മെത്രാന്മാർ എന്നിവരെയും അറിയിക്കാനും തീരുമാനിച്ചു. ഈ ആവശ്യം ഉന്നയിച്ച് യോഗം പ്രമേയം പാസാക്കിയശേഷമാണ് ഉച്ചയോടെ വൈദികർ ജാഥയായി സമീപത്തുതന്നെയുള്ള അതിരൂപത ആസ്ഥാനത്തെത്തിയത്.\nവൈദിക സമിതി മുമ്പ് കർദിനാളിെൻറ വീഴ്ച സ്ഥിരീകരിക്കുകയും അന്വേഷണം പൂർത്തിയാകുംവരെ മാറിനിൽക്കണമെന്ന് ആവശ്യപ്പെടുകയും ചെയ്തിരുെന്നന്ന് വൈദിക സമിതി സെക്രട്ടറി ഫാ. കുര്യാക്കോസ് മുണ്ടാടൻ പിന്നീട് മാധ്യമപ്രവർത്തകരോട് പറഞ്ഞു. ഇത് ഏതാനും വൈദികരുടെ മാത്രം പ്രശ്നമല്ല. എറണാകുളം-അങ്കമാലി അതിരൂപത ചരിത്രത്തിലെതന്നെ ഏറ്റവും വലിയ പ്രതിസന്ധിയാണിത്. സഭാസംവിധാനങ്ങളും ചട്ടക്കൂടുകളും നിഷ്കർഷിക്കുന്ന നിയമങ്ങൾ അട്ടിമറിച്ചുള്ള രഹസ്യ ഇടപാടിൽ അതിരൂപതക്ക് 50 കോടിയാണ് നഷ്ടപ്പെട്ടത്. രണ്ടാമത്തെ ഇടപാടും നടന്നിരുന്നെങ്കിൽ 100 കോടിയുടെ നഷ്ടം വരുമായിരുന്നു.\nഇന്ത്യയിൽതന്നെ ഏറ്റവും സാമ്പത്തിക ഭദ്രതയുണ്ടായിരുന്നതും മൂന്നുവർഷം മുമ്പുവരെ ബാങ്ക് വായ്പകൾ ഇല്ലാതിരുന്നതുമായ അതിരൂപത ഇപ്പോൾ 86 ലക്ഷം രൂപ പ്രതിമാസ തിരിച്ചടവ് നടത്തേണ്ട പരിതാപകരമായ അവസ്ഥയിലെത്തിയിരിക്കുകയാണ്. ഇടപാടുകളിൽ സിവിൽ നിയമങ്ങളുടെ ലംഘനവും നടന്നിട്ടുണ്ടെന്ന് ഹൈകോടതി കണ്ടെത്തിയിരിക്കുകയാണ്. യഥാർഥത്തിൽ സംഭവിച്ചതെന്താണെന്ന് വൈദികസമിതിയിലോ ഇതര സഭാ വേദികളിലോ വെളിെപ്പടുത്താൻ കർദിനാളിനോടും ബന്ധപ്പെട്ട മറ്റ് കക്ഷികളോടും ആവശ്യപ്പെട്ടിരുന്നു. ഇത് കർദിനാൾ തള്ളിയതാണ് വിവാദത്തെ ഹൈകോടതിയിെലത്തിച്ചത്. ഇക്കാര്യത്തില് സിനഡ് സ്വീകരിച്ച നിലപാട് ദൗര്‍ഭാഗ്യകരമാണെന്നും സിനഡിലുള്ള വിശ്വാസം തങ്ങള്‍ക്ക് നഷ്ടപ്പെട്ടെന്നും വൈദികര് പറഞ്ഞു. രൂപതയിൽ 458 വൈദികരുള്ളതിൽ 448 പേരും ചേർന്നെടുത്ത തീരുമാനപ്രകാരമാണ് കർദിനാൾ മാറിനിൽക്കണമെന്ന ആവശ്യമെന്നും വൈദികസമിതി സെക്രട്ടറി ഫാ. കുര്യാക്കോസ് മുണ്ടാടൻ മാധ്യമങ്ങളോട് പറഞ്ഞു.\nഭൂമി ഇടപാടിനെ ആരാധനാക്രമവുമായി ബന്ധപ്പെടുത്താൻ ഗൂഢശ്രമമെന്ന് വൈദിക കൂട്ടായ്മ\nഭൂമിവിവാദവുമായി ബന്ധപ്പെട്ട് സീറോ മലബാർ സഭയിലുണ്ടാകുന്ന എതിർശബ്ദങ്ങളെ ആരാധനക്രമവുമായി കൂട്ടിക്കെട്ടാൻ ഗൂഢശ്രമമെന്ന് വൈദികസമിതിയുടെ നേതൃത്വത്തിലുള്ള വൈദിക കൂട്ടായ്മ. ഹൈകോടതി വിധിയുണ്ടായിട്ടും എന്തുകൊണ്ടാണ് പൊലീസ് കേസെടുക്കാത്തതെന്ന് തങ്ങൾക്കറിയില്ല. ആരാധന ക്രമവുമായി ബന്ധപ്പെട്ട പ്രശ്നമല്ല ഇത്. അങ്ങനെ വരുത്താൻ ചിലർ ശ്രമിക്കുന്നുണ്ട്. തങ്ങൾ മാർ ജോർജ് ആലഞ്ചേരിക്കെതിരല്ല. ഭൂമി വിൽപന എന്തുകൊണ്ടാണ് രഹസ്യമാക്കിയതെന്നും അദ്ദേഹം ചോദിച്ചു.\nവിഷയങ്ങൾ എല്ലാം വത്തിക്കാനിൽ അറിയാം. മാർപാപ്പക്കും അറിയാം. നടപടിയെടുക്കേണ്ടത്് സിനഡാണ്. സിനഡിലെ ബിഷപ്പുമാർ മാർ ജോർജ് ആലഞ്ചേരിയെ വേണ്ടവിധം ഉപദേശിക്കണം. നിയമത്തിന് മുന്നിൽ എല്ലാവരും തുല്യരാണ്. കർദിനാളിന് പ്രത്യേക ആനുകൂല്യം ഇല്ല. കർദിനാളിൽ തങ്ങൾക്ക് വിശ്വാസം നഷ്ടപ്പെട്ടിട്ടില്ല. അദ്ദേഹം അഗ്നിശുദ്ധി വരുത്തി തിരിച്ചെത്തിയാൽ തങ്ങൾ പിന്തുണക്കും. പക്ഷേ അദ്ദേഹം തങ്ങളെ വിശ്വാസത്തിലെടുക്കുന്നില്ല. അതിരൂപതയിലെ വൈദിക സമിതി, ആലോചന സമിതി, സാമ്പത്തിക കാര്യസമിതി തുടങ്ങിയ ഒരു വേദിയിലും ചർച്ച ചെയ്യാതെയായിരുന്നു ഭൂമി ഇടപാട്.\nപട്ടിയും പശുവും ചത്താൽ ചോദിക്കാറുള്ള നാട്ടിൽ 25 വർഷം നാടും വീടും ഉപേക്ഷിച്ച് സഭയെ ശുശ്രൂഷിച്ച മലയാറ്റൂർ റെക്ടർ ഫാ. സേവ്യർ തേലക്കാട്ട് കുത്തേറ്റ് മരിച്ചപ്പോൾ സഭാനേതൃത്വം സ്വീകരിച്ച നിലപാട് പ്രതിഷേധാർഹമാണ്. സംഭവത്തെ അപലപിക്കാൻ പോലും തയാറായില്ല എന്നുമാത്രമല്ല മറ്റുപലരും പറയുന്നതുകേട്ട് അദ്ദേഹത്തെ മരണശേഷവും കുറ്റവാളിയായി കാണുകയായിരുന്നു. ഫാ. സേവ്യർ തേലക്കാടിെൻറ മരണത്തിന് പിന്നിൽ ഗൂഢാലോചനയുണ്ട്. മുമ്പ് അദ്ദേഹത്തിെൻറ കാർ തല്ലിത്തകർത്തിരുന്നു. ജീവന് ഭീഷണിയുള്ളതായി അദ്ദേഹം മുമ്പ് പറഞ്ഞിട്ടുണ്ട്. ഇൗ വിഷയത്തിൽ പൊലീസ് കാര്യക്ഷമമായ അന്വേഷണം നടത്തണമെന്നും ഫാ. കുര്യാക്കോസ് മുണ്ടാടൻ ആവശ്യപ്പെട്ടു.\nNews Summary - Syro Malabar Sabha Land Issue: Mar Alencherry -Kerala News


movie news News : വിനയ് ഫോര്‍ട്ട്- ഗ്രേസ് ആൻ്റണി ചിത്രം 'തമാശ'യിലെ ഗാനത്തിൻ്റെ പ്രൊമോ വീഡിയോ - thamaasha movie making of paadi njan song | Samayam Malayalam\nthamaasha movie making of paadi njan song\nവിനയ് ഫോര്‍ട്ട്- ഗ്രേസ് ആൻ്റണി ചിത്രം 'തമാശ'യിലെ ഗാനത്തിൻ്റെ പ്രൊമോ വീഡിയോ\nSamayam Malayalam | Updated: 27 Apr 2019, 05:10:00 PM\nനവാഗതനായ അഷ്റഫ് രചനയും സംവിധാനവും നിർവഹിക്കുന്ന ചിത്രമാണ് തമാശ. ചിത്രത്തിന്‍റെ ടൈറ്റിലും ഫസ്റ്റ് ലുക്ക് പോസ്റ്ററും സോഷ്യൽ മീഡിയയിൽ വൈറലായിരുന്നു. റെക്‌സ് വിജയന് ഷഹബാസ് അമന് എന്നിവര് മായാനദിക്കും സുഡാനി ഫ്രം നൈജീരിയക്കും ശേഷം വീണ്ടും ഒന്നിക്കുന്ന ചിത്രം എന്ന പ്രത്യേകത കൂടി ‘തമാശ’യ്ക്കുണ്ട്.\nനവാഗതനായ അഷ്റഫ് രചനയും സംവിധാനവും നിർവഹിക്കുന്ന ചിത്രമാണ് തമാശ. ചിത്രത്തിന്‍റെ ടൈറ്റിലും ഫസ്റ്റ് ലുക്ക് പോസ്റ്ററും സോഷ്യൽ മീഡിയയിൽ വൈറലായിരുന്നു.\nറെക്‌സ് വിജയന് ഷഹബാസ് അമന് എന്നിവര് മായാനദിക്കും സുഡാനി ഫ്രം നൈജീരിയക്കും ശേഷം വീണ്ടും ഒന്നിക്കുന്ന ചിത്രം എന്ന പ്രത്യേകത കൂടി ‘തമാശ’യ്ക്കുണ്ട്.\n'കുമ്പളങ്ങി നൈറ്റ്സ്' എന്ന സൂപ്പര്‍ഹിറ്റ് ചിത്രത്തിലെ പ്രകടനത്തിലൂടെ ശ്രദ്ധേയയായ ഗ്രേസ് ആൻ്റണിയും വിനയ് ഫോര്‍ട്ടും ഒന്നിക്കുന്ന തമാശയിലെ ഗാനത്തിൻ്റെ പ്രൊമോ വീഡിയോ പുറത്തുവിട്ടു. നവാഗതനായ അഷ്റഫ് രചനയും സംവിധാനവും നിർവഹിക്കുന്ന ചിത്രമാണ് തമാശ. ചിത്രത്തിന്‍റെ ടൈറ്റിലും ഫസ്റ്റ് ലുക്ക് പോസ്റ്ററും സോഷ്യൽ മീഡിയയിൽ വൈറലായിരുന്നു. റെക്‌സ് വിജയന് ഷഹബാസ് അമന് എന്നിവര് മായാനദിക്കും സുഡാനി ഫ്രം നൈജീരിയക്കും ശേഷം വീണ്ടും ഒന്നിക്കുന്ന ചിത്രം എന്ന പ്രത്യേകത കൂടി ‘തമാശ’യ്ക്കുണ്ട്. തിരക്കഥാകൃത്തും സംവിധായകനുമായ മുഹ്‌സിന് പരാരിയാണു ഗാനത്തിന് വരികള് ഒരുക്കിയിരിക്കുന്നത്.\nഒരിടവേളക്ക് ശേഷം സമീര് താഹിര് ചായഗ്രഹണം നിര്‍വഹിക്കുന്ന റൊമാൻ്റിക്ക് കോമഡി ചിത്രം കൂടിയാണ് ഇത്. ചിത്രത്തില് വിനയ് ഫോര്‍ട്ട് കോളജ് അദ്ധ്യാപകനായാണ് എത്തുന്നത്. ദിവ്യ പ്രഭ, ഗ്രേസ് ആൻ്റണി, ചിന്നു സരോജിനി, എന്നിവരാണ് ചിത്രത്തിലെ നായികമാര്. നവാസ് വള്ളിക്കുന്ന്, അരുണ് കുര്യന്, ആര്യ സാലിം എന്നിവരാണ് ചിത്രത്തിലെ മറ്റു പ്രധാന കഥാപാത്രങ്ങളെ അവതരിപ്പിക്കുന്നത്.\nഹാപ്പി ഹവേഴ്സ് എൻ്റർടെയ്ൻമെൻ്റ്സിൻ്റെ ബാനറിൽ സമീർ താഹിറും ഷൈജു ഖാലിദും ചേർന്നാണ് ചിത്രം നിർമിക്കുന്നത്. ഈ ബാനറിൽ സമീറും ഷൈജുവും ആദ്യം നി‌ർമിച്ച ചിത്രം സുഡാനി ഫ്രം നൈജീരിയയായിരുന്നു. വിനയ് ഫോര്‍ട്ട് വാർത്തകൾ ഇതുവരെ എന്ന സിനിമയിൽ നായകനായി അഭിനയിച്ച് വരികയാണിപ്പോള്. തമാശയുടെ ഷൂട്ടിങ് ഉടൻ ആരംഭിക്കും.\nമമ്മൂട്ടിയ്ക്കൊപ്പം അഭിനയിക്കാത്ത പ്രമുഖ നായിക മഞ്ജു മാത്രമല്ല ആര്‍ട്ടിക്കിള് ഷോ\nതമാശ thamaasha movie thamaasha Shahabaz Aman paadi njan song Movie thamaasha Making Of Paadi Njan Song ashraf hamza\nWeb Title : thamaasha movie making of paadi njan song